Ringgit dijangka terus jatuh pada minggu depan: Laporan

Ringgit dijangka terus merosot berbanding dolar AS minggu depan kerana ketidaktentuan ekonomi global menyumbang kepada ketidaktentuan dalam pasaran mata wang sedang pesat membangun, termasuk ringgit.

Ketua Ekonomi dan Kewangan Sosial di Bank Muamalat Malaysia Bhd Dr Mohd Afzanizam Abdul Rashid menekankan bahawa kenaikan 50 mata asas yang mengejutkan oleh Bank of England serta pendirian menaikkan kadar faedah oleh Rizab Persekutuan (Fed) Amerika Syarikat akan berterusan buat masa ini, menurut laporan Bernama.

“Kami percaya naratif ini akan terus menjadi tumpuan minggu depan. Bagaimanapun, pada satu ketika, pengetatan monetari yang agresif akan memperlahankan pertumbuhan ekonomi kerana kos pinjaman telah meningkat dengan ketara manakala kecairan menjadi sedikit,” katanya kepada Bernama.

Mohd Afzanizam berkata walaupun Fed dan bank pusat lain akhirnya akan mengubah pendirian mereka, mata wang pasaran yang membangun akan kekal tidak menentu sehingga masa itu.

“Paras sokongan dan rintangan semasa berada pada RM4.6257 dan RM4.7495 dan saya rasa ia mungkin sekitar RM4.66 hingga RM4.67,” katanya.

Beliau berkata pasaran akan mula mempertimbangkan potensi kesan dasar monetari yang ketat, menyebabkan penghindaran risiko dan, akibatnya, sokongan kukuh untuk dolar AS.

Ringgit menjadi lemah selama lima hari berturut-turut dalam seminggu yang baru sahaja berakhir sebaik sahaja Pengerusi Fed AS Jerome Powell memberi kenyataan di hadapan Jawatankuasa Perkhidmatan Kewangan berkaitan memerangi inflasi AS dan membayangkan kenaikan kadar faedah.

Kenanga Investment Bank dalam satu nota berkata bahawa ringgit mencecah ambang 4.65 berbanding dolar AS buat kali pertama dalam tempoh lebih tujuh bulan kerana mata wang tempatan itu diseret oleh kelemahan yuan di tengah-tengah prospek ekonomi China yang lemah dan langkah pelonggaran oleh People’s Bank of China.

“Walaupun indeks dolar AS (DXY) terus berlegar di sekitar paras 102.0, ringgit gagal mengurangkan sebarang penurunan berikutan kenyataan yang cenderung menaikkan kadar faedah oleh Powell dan kecenderungan pengetatan global yang berterusan telah mengekalkan peralihan risiko dalam sentimen, mendorong pelabur menjauh daripada aset pasaran baharu muncul yang berisiko,” katanya.

Disebabkan itu, ringgit mungkin terus bergelut untuk mendapatkan hala tuju dan diniagakan antara 4.64 dan 4.67 berbanding dolar AS disebabkan oleh kekurangan pemangkin domestik dan sentimen pasaran yang menolak risiko.

Pada minggu yang akan datang, pasaran mungkin terus memberi tumpuan kepada data makroekonomi AS, ucapan Powell dan bacaan Indeks Pengurus Pembelian China.

“Gabungan data AS yang lemah dan tanda-tanda penambahbaikan dalam aktiviti ekonomi China mungkin sebahagiannya dapat membantu menyokong mata wang tempatan itu. Ringgit juga mungkin mendapat manfaat daripada sebarang berita mengenai rancangan China untuk melancarkan langkah rangsangan tambahan untuk menyokong ekonominya yang goyah,” katanya.

Pada asas Jumaat ke Jumaat, ringgit susut berbanding dolar AS kepada 4.6760/6805 daripada 4.6130/6165 seminggu sebelumnya.

Sepanjang hari dagangan minggu sebelumnya, mata wang tempatan tidak menentu berbanding sekumpulan mata wang utama.

Mata wang tempatan itu turun berbanding yen Jepun kepada 3.2645/2680 daripada 3.2721/2748 pada Jumaat sebelumnya, susut berbanding pound Britain kepada 5.9469/9527 daripada 5.9014/9059 minggu lepas dan merosot berbanding euro kepada 5.0781/0830 from 5.0503/0541 sebelum ini.

Ringgit juga diniagakan kebanyakannya rendah berbanding mata wang rakan Asean lain. Ia susut berbanding rupiah Indonesia kepada 311.7/312.2 daripada 308.7/309.1 sebelum ini dan turun berbanding dolar Singapura kepada 3.4568/4604 daripada 3.4513/4542 seminggu sebelumnya.

Unit domestik itu mengukuh berbanding baht Thailand kepada 13.2765/2950 daripada 13.2974/3140 minggu lepas dan susut berbanding peso Filipina kepada 8.38/8.40 daripada 8.26/8.27 Jumaat lepas. – Bernama


Covid-19: Lapan negeri rekod peningkatan kes kematian semalam

Jumlah kematian akibat Covid-19 yang direkodkan dalam tempoh 24 jam di seluruh negara semalam meningkat kepada 388 kes berbanding 346 kes pada Khamis lalu.

Menurut statistik Kementerian Kesihatan Malaysia (KKM) yang disiarkan dalam laman web COVIDNOW hari ini, angka itu menjadikan keseluruhan kes kematian sejak awal tahun lalu hingga semalam ialah 22,743 kes.

Jumlah itu termasuk, 64 pesakit yang meninggal dunia sebelum dihantar ke hospital atau brought in death (BID) menjadikan keseluruhan kes BID sehingga semalam sebanyak 4,327 kes.

Jumlah kematian di lapan negeri juga meningkat berbanding Khamis.

Selangor merekodkan 167 kematian semalam berbanding 94 kelmarin; Johor (76 semalam, 59 kelmarin); Kuala Lumpur (12 semalam, 3 kelmarin); Pahang (12 semalam, 0 kelmarin); Kelantan (10 semalam, 3 kelmarin); Perak (7 semalam, 3 kelmarin); Terengganu (5 semalam, 4 kelmarin); dan Negeri Sembilan 1 semalam, 0 kelmarin).

Sementara itu, kes aktif juga semakin menurun apabila dalam tempoh 24 jam semalam, 221,339 kes dilaporkan, berbanding 227,120 kes pada Khamis, manakala jumlah keseluruhan kes sembuh pula meningkat kepada 1,823,245 berbanding 2,062,644 kes positif.

Daripada 221,339 kes aktif itu, 83.1 peratus atau 183,897 pesakit kini menjalani kuarantin kendiri di rumah masing-masing; 24,577 pesakit (11.1%) dirawat di Pusat Kuarantin dan Rawatan Covid-19 (PKRC); 11,661 (5.3%) di hospital; dan 1,204 dirawat di unit rawatan rapi, dengan 496 pesakit tidak memerlukan alat bantuan pernafasan, dan 708 lagi memerlukan alat bantuan pernafasan.

Mengikut statistik KKM itu juga sehingga semalam 55.5 peratus individu dewasa di seluruh negara telah melengkapkan suntikan vaksin Covid-19 masing-masing, manakala 66.9 peratus lagi menerima sekurang-kurangnya satu dos.

Sejak Program imunisasi Covid-19 Kebangsaan dilancarkan Februari lalu hingga semalam, lebih 39.9 juta dos vaksin diberikan, membabitkan 21,861,904 penerima dos pertama dan 18,135,561 penerima melengkapkan dos masing-masing. Jumlah ini termasuk penerima vaksin dos tunggal.

Semalam sahaja sebanyak 238,002 dos diberikan kepada 75,986 penerima dos pertama dan 162,016 dos kedua.


Armada yakin kerjasama Bersatu, PAS mampu tawan kubu UMNO

Sayap Pemuda Bersatu – Armada – yakin kerjasama parti itu dan PAS di bawah gabungan Perikatan Nasional (PN) boleh menggegarkan kubu kuat UMNO pada Pilihan Raya Umum Ke-15 (PRU-15), 19 November depan.

Exco Armada Malaysia, Harris Idaham Rashid berkata kerjasama itu pastinya mampu meraih sokongan pengundi Melayu dan Islam sekali gus menjamin kemenangan calon PN.

“Kami akan menawarkan pilihan yang sangat bagus untuk orang Melayu kerana kami bersama PAS. PAS dikenali dengan mempunyai pengundi tegarnya dan (memimpin) beberapa negeri kubu kuat.

“Saya fikir kerjasama antara Bersatu dan PAS mewujudkan pilihan hibrid untuk orang Melayu kerana terdapat pelbagai jenis orang Melayu di luar sana – ada yang sangat Islamik, ada yang lebih liberal dan ada yang berada di tengah-tengah kedua jenis itu.

“Bersatu menarik minat masyarakat yang berbeza. Mereka yang dahulunya menyokong UMNO, yang agak tidak Islamik, mereka kini mempunyai pilihan (dengan Bersatu).

“Saya fikir dengan Bersatu akan menyertai pilihan raya bersama PAS, kita benar-benar boleh menggegarkan kubu kuat Melayu UMNO,” katanya kepada Penerangan Bersatu hari ini (23 Oktober 2022).

Beliau mengulas mengenai calon PN di Kelantan yang akan menggunakan logo PAS untuk pilihan raya akan datang.

Ini akan melibatkan dua pimpinan Bersatu, Datuk Seri Mustapa Mohamed (Jeli) dan Datuk Seri Ikmal Hisham Abdul Aziz (Tanah Merah).


Saya seleweng RM600 bilion?

Ahli Parlimen Hulu Langat daripada parti Pakatan Harapan (PH) telah membuat laporan polis terhadap saya kononnya saya telah menyeleweng dana kerajaan berjumlah RM600 bilion.

Ahli Parlimen Lembah Pantai yang baharu dilantik sebagai Menteri Komunikasi Digital juga membuat tuduhan yang sama terhadap saya.

Sebelum itu, beliau membuat kenyataan bahawa Perdana Menteri telah mengarahkan polis supaya menyiasat YB Tan Sri Tuan Guru Haji Abdul Hadi Awang atas dakwaan menuduh Perdana Menteri sebagai ejen Israel.

Polis Diraja Malaysia (PDRM) kemudiannya menafikan Tan Sri Tuan Guru Haji Abdul Hadi Awang disiasat.

Nampaknya, baharu beberapa hari menjadi kerajaan, PH tanpa segan silu telah menggunakan pihak polis untuk menekan pemimpin yang tidak sehaluan dengan mereka. This is a clear attempt at silencing dissent.

Ini berbeza sekali dengan janji reformasi institusi mereka untuk menjamin kebebasan institusi-institusi penting negara tanpa campur tangan politik, termasuk PDRM.

Apapun, saya tidak hairan dengan kemungkiran janji-janji mereka. Sebelum pilihan raya mereka bermati-matian menafikan akan bekerjasama dengan puak kleptokrat.

Selepas pilihan raya, mereka tanpa segan silu berpeluk cium dan membentuk kerajaan bersama-sama, sehinggakan ada yang membuat parodi lagu “dulu benci penyamun, sekarang sayang penyamun”.

Berbalik kepada tuduhan penyelewengan dana sebanyak RM600 bilion, saya tidak pasti dari mana angka ini dipetik. Saya agak ia merujuk kepada lapan Pakej Rangsangan Ekonomi bernilai RM530 bilion yang saya laksanakan semasa saya menjadi Perdana Menteri untuk membantu rakyat dan perniagaan yang terjejas semasa tempoh pandemik.

Daripada keseluruhan RM530 bilion ini, sebahagian besarnya adalah berbentuk non-fiskal, iaitu tidak melibatkan perbelanjaan kerajaan. Ini termasuk pengeluaran KWSP i-Lestari, i-Sinar, i-Citra bernilai RM145 bilion, pengurangan pembayaran KWSP bernilai RM10 bilion, moratorium bayaran pinjaman bank untuk individu dan syarikat bernilai RM180 bilion, jaminan kerajaan untuk pinjaman syarikat bernilai RM80 bilion dan inisiatif-inisiatif lain yang bertujuan untuk meringankan beban yang ditanggung oleh individu dan perniagaan.

Tak mungkin saya seleweng wang ini kerana ia adalah wang individu atau bank yang tidak melibatkan perbelanjaan kerajaan. Saya sebagai Perdana Menteri pada ketika itu tidak ada apa-apa kuasa ke atas penggunaan wang ini.

Menurut kenyataan Menteri Kewangan pada 29 Jun 2021, perbelanjaan yang melibatkan wang kerajaan dalam bentuk suntikan fiskal pula bernilai RM83 bilion.

Ini termasuk perbelanjaan untuk pembelian vaksin bernilai RM5 bilion dan pelbagai bentuk bantuan langsung tunai untuk rakyat seperti subsidi upah bernilai RM20.92 bilion, Bantuan Prihatin Nasional bernilai RM18.2 bilion, Geran Khas Prihatin bernilai RM4.21 bilion, Geran Khas Prihatin Permai bernilai RM842,000,000, Skim Pembiayaan Mudah Bumiputera bernilai RM500,000,000 dan bantuan-bantuan lain yang dimasukkan terus ke akaun penerima yang layak.

Tidak ada satu sen pun wang ini masuk ke akaun peribadi saya. Tak masuk akal wang bantuan rakyat yang dimasukkan terus ke dalam akaun mereka boleh diseleweng masuk ke akaun saya.

Kalau hal ini berlaku, sudah tentu akan diketahui melalui penemuan audit yang dibuat oleh Jabatan Audit Negara (JAN) setiap tahun. Jawatankuasa Kira-Kira Wang Negara (PAC) sudah tentu membentangkan laporan mengenainya di Parlimen. Tak mungkin JAN atau PAC terlepas pandang. Ini bukan perkara kecil. Ia perkara besar.

Malah Bank Negara Malaysia tentunya telah mendapat notifikasi tentang pergerakan jumlah wang yang besar masuk ke akaun saya dan siasatan telah dimulakan sejak lebih setahun yang lalu. Tetapi tidak ada apa-apa pun.

Nak kata saya halang siasatan kerana saya Perdana Menteri pun tak betul. Kerana saya telah meletak jawatan sebagai Perdana Menteri lebih setahun yang lalu.

Selain itu, kalau hal ini berlaku sekalipun, sudah tentu Pak Mat, Pak Jusoh, Mak Piah di kampung sedar wang yang sepatutnya mereka terima tak masuk ke dalam akaun mereka. Cuba tanya mereka. Dapat ke tidak duit itu?

Tanya juga En Salim, Mr Lim, Mr Kumar mereka terima atau tidak subsidi upah yang disalurkan kepada syarikat-syarikat mereka. Kalau semua dapat, mana mungkin wang itu diseleweng oleh saya?

Negara kita mempunyai sistem dan amalan yang standard untuk menjamin ketelusan dan akauntabiliti dalam perbelanjaan wang kerajaan. Kesemua perbelanjaan kerajaan adalah tertakluk kepada audit kerajaan. Jika terdapat penemuan audit yang mencurigakan, teguran audit boleh dibuat terhadap jabatan kerajaan yang berkenaan.

Jika terdapat salah laku rasuah atau penyelewengan, tindakan undang-undang boleh diambil terhadap si pelaku.

Saya percaya pihak Kementerian Kewangan Malaysia khususnya Agensi LAKSANA mempunyai setiap butiran perbelanjaan bagi semua lapan Pakej Rangsangan Ekonomi yang dilaksanakan semasa saya menjadi Perdana Menteri.

Saya tidak takut untuk disiasat kerana saya tahu saya tidak seleweng duit rakyat yang diamanahkan kepada kerajaan untuk digunakan bagi tujuan membantu rakyat ketika zaman susah.

Cuma pesan saya kepada ahli-ahli politik PH dan UMNO, janganlah asyik menuding jari kepada orang lain dengan menuduh yang bukan-bukan semata-mata untuk menutup kelemahan kerajaan yang baharu berusia beberapa hari ini, yang kelihatan masih belum ada idea bernas untuk menyelesaikan permasalahan rakyat.

Awak dah jadi kerajaan, act like a government.

Sudah-sudahlah bermain wayang politik kerana rakyat mahu lihat apa perancangan kerajaan untuk mereka.

Tan Sri Muhyiddin Yassin
Pengerusi Perikatan Nasional


Noor Hisham titip kata semangat kepada petugas kesihatan yang sedang ‘berperang’

Ketika orang ramai bergembira bersama keluarga tercinta pada Hari Raya pertama, para petugas kesihatan masih tidak berehat dan meneruskan perjuangan melawan pandemik Covid-19 yang semakin menular, kata Ketua Pengarah Kesihatan Tan Sri Dr Noor Hisham Abdullah.

Dr Noor Hisham juga menyambut Hari Raya bersama anak-anak buahnya yang sedang bertugas merawat pesakit di hospital dan menggesa orang ramai untuk bersama-sama membantu dalam peperangan melawan wabak Covid-19 yang sedang dihadapi negara.

“Peperangan masih berjalan dan warga Kementerian Kesihatan (KKM) merupakan pertahanan terakhir bagi memutuskan rantaian COVID-19. Semoga terus berikhtiar dan cuba sedaya upaya bagi membebaskan negara daripada pandemik ini,” katanya lapor Bernama selepas membuat tinjauan di Hospital Putrajaya pada hari pertama Aidilfitri.

Setiap tahun, rutin berkunjung ke hospital merupakan tradisi Dr Noor Hisham yang akan menyantuni warga KKM sebagai tanda sokongan kepada barisan petugas hadapan kesihatan.

Jelasnya, petugas kesihatan masih tidak berpeluang untuk berehat dan semakin ramai yang sudah letih namun perjuangan tetap diteruskan demi memastikan keselamatan semua rakyat Malaysia.

“Petugas kesihatan telah ‘berperang’ untuk tempoh yang amat panjang, iaitu hampir 16 bulan. Kebanyakan kita telah pun lesu dan juga (letih) dari segi mental dan fizikal, tapi kalau kita tidak membantu untuk memutuskan rantaian jangkitan COVID-19, maka ramai komuniti akan dijangkiti virus itu,” katanya lagi.

KKM juga, kata beliau, telah bersiapsiaga dengan penyediaan peralatan dan fasiliti kesihatan bagi menghadapi pandemik COVID-19 ditambah lagi jenis varian baharu virus yang dikenal pasti dalam negara.

Dr Noor Hisham mengulangi peringatan mesranya iaitu supaya rakyat sentiasa duduk rumah sekiranya tiada urusan penting dan juga mematuhi prosedur operasi standard (SOP) Perintah Kawalan Pergerakan (PKP).

Beliau yang lengkap berbaju Melayu berwarna kelabu lembut meluangkan masa kira-kira setengah jam di hospital berkenaan.

Sementara itu, seorang penolong pegawai perubatan di hospital berkenaan Mohamad Zahir Omar, 27, berkata biarpun sedih tidak dapat beraya di kampung, namun bersyukur diberi kesempatan berbakti kepada negara dan rakyat pada hari bermakna ini.

“Ini musim pandemik, dan menjadi tanggungjawab saya agar menjalankan tugas yang terbaik dalam memastikan kesihatan rakyat terbela,” kata anak bongsu daripada enam beradik itu yang berasal dari Tanah Merah, Kelantan.

Penyelia jururawat Kamsiyah Krosnin yang telah berkhidmat dengan KKM selama 24 tahun berkata beliau pernah bekerja pada Hari Raya Aidilfitri tujuh kali berturut-turut namun akur ia adalah sebahagian daripada tanggungjawabnya.

“Raya atau bukan raya, kita terikat dengan kerja dan perlu berkhidmat mengikut jadual yang ditetapkan. Emosi perlu diketepikan demi tugasan. Nyawa dan kesihatan individu lagi penting, lagi-lagi waktu pandemik ini,” katanya.


‘Usah samakan saya dengan Zuraida’

Ahli Majlis Pimpinan Tertinggi (MPT) Bersatu Datuk Seri Mohamed Azmin Ali mengulangi pendiriannya kekal di dalam parti itu, tidak seperti Ahli Parlimen Ampang Datuk Zuraida Kamaruddin.

Sehubungan itu beliau meminta semua pihak supaya tidak membandingkan dirinya dengan Menteri Perusahaan Perladangan dan Komoditi
yang berhijrah menyertai Parti Bangsa Malaysia (PBM).

Mohamed Azmin, yang juga Menteri Kanan Perdagangan Antarabangsa dan Industri berkata beliau akan terus berjuang dan memberikan perkhidmatan kepada rakyat bersama Bersatu.

“Saya rasa tidak perlu bandingkan saya dengan orang lain kerana apabila saya pilih menyertai Bersatu, ia bukan paksaan malah saya menyertai parti ini kerana ia dekat dengan diri saya yang mahu parti yang progresif dan inklusif kepada semua.

”Bersatu telah lakukan anjakan paradigma dalam perlembagaan parti yang membuatkan parti ini terbuka kepada semua kaum, jadi saya perlu pertahan dan perkukuhkan parti bersama kepimpinan Tan Sri Muhyiddin Yassin, saya juga akan beri tenaga serta sumbangan untuk kukuhkan Bersatu.

“Saya juga yakin dengan dasar-dasar yang dibawa Bersatu sehingga boleh membantu negara keluar daripada kemelut dan krisis kesihatan, ekonomi serta politik akan membuatkan parti ini diterima rakyat pada pilihan raya nanti,” katanya kepada pemberita selepas melakukan lawatan kerja di kawasan Parlimen Balik Pulau hari ini.

Mohamed Azmin berkata demikian ketika diminta mengulas tindakan beberapa pihak membandingkan beliau dengan rakan sekutunya sebelum ini yang meninggalkan Bersatu dan menyertai PBM pada 26 Mei lepas.

Pada Ogos 2020, beberapa pemimpin PKR termasuk Mohamed Azmin dan Zuraida, yang bergerak melalui pertubuhan bukan kerajaan iaitu Penggerak Komuniti Negara, mengumumkan keputusan menyertai Bersatu.

Memetik Bernama Ahli Parlimen Gombak itu juga berkata beliau sedia bertanding di mana-mana kerusi yang ditetapkan oleh pucuk pimpinan Bersatu kerana patuh kepada keputusan parti.

Katanya beliau telah melakukan segala upaya untuk membangunkan Gombak selain membina hubungan dan semangat kekeluargaan sejak sekian lama bersama rakyat serta yakin kawasan itu akan kekal di tangan Perikatan Nasional pada Pilihan Raya Umum Ke-15 (PRU15).

Diminta mengulas spekulasi bahawa beliau akan kembali menyertai PKR selepas didakwa berjumpa dengan dua wakil parti itu di Hotel Sheraton, Petaling Jaya baru-baru ini, Azmin berkata perkara tersebut hanya spekulasi semata-mata.

”Saya jumpa ramai orang, saya tidak ingat siapa saya jumpa, saya juga pergi banyak hotel. Nama pun spekulasi,” katanya.


Projek HSR: Najib gembira Ismail Sabri ikut cakap, gesa tuntut RM320 juta

Datuk Seri Najib Razak mungkin menjadi orang paling gembira apabila kerajaan bersetuju menghidupkan semula perbincangan mengenai Projek Kereta Api Berkelajuan Tinggi (HSR) Kuala Lumpur-Singapura, yang dibatalkan ketika Pakatan Harapan (PH) memerintah.

Najib yang kini dikatakan telah berada di Singapura, serentak pada hari Perdana Menteri (PM) Datuk Seri Ismail Sabri Yaakob melawat negara itu, berkongsi kegembiraan dalam Facebook beliau.

Dalam kenyatannya hari ini bekas PM itu berharap Ismail Sabri menuntut semula RM370 juta yang telah dibuat oleh Malaysia kepada Singapura sebelum ini kerana membatalkan projek berkenaan.

“Alhamdulillah! Ada sinar harapan. Terbaik PM9. Harap boleh tuntut balik pampasan RM50 juta dibayar oleh PH dan RM320 juta dibayar oleh PN kepada Singapura,” kata Najib.

Sebelum ini, Najib telah berkali-kali mendesak Ismail Sabri berbincang dengan Singapura untuk menyambung semula projek yang dilancarkan ketika beliau menjadi PM pada 13 Disember 2016, setelah dibatalkan kerajaan PH pada 1 Januari lalu.

Malah ketika membahaskan Rancangan Malaysia Ke-12 (RMK-12) pada sidang Dewan Rakyat baru-baru ini, Najib juga mendesak projek itu disambung semula selepas Ismail Sabri yang juga Naib Presiden UMNO menjadi PM.

Najib turut menyalahkan kerajaan PH yang membatalkan projek itu hingga negara terpaksa membayar pampasan kepada Singapura, termasuk RM320 juta yang dibayar oleh kerajaan Perikatan Nasional (PN).

Terdahulu, PM Singapura Lee Hsien Loong hari ini berkata republik itu terbuka menerima cadangan baharu dari Malaysia berkaitan projek HSR dan Kementerian Pengangkutan kedua-dua negara akan berbincang kebih lanjut.

“Perdana Menteri (Datuk Seri Ismail Sabri Yaakob) mencadangkan perbincangan mengenai HSL dihidupkan semula dan saya menjawab bahawa Singapura dan Malaysia telah mencapai persetujuan sebelum ini untuk menamatkan projek HSR, dan ini telah diselesaikan secara baik.

“Bagaimanapun, Singapura terbuka menerima cadangan baharu dari Malaysia mengenai projek HSR dan kementerian pengangkutan kedua-dua negara akan membincangkan perkara itu,” kata Hsien Loong pada sidang media bersama Ismail Sabri hari ini yang juga disiarkan secara langsung menerusi laman Facebook rasmi beliau.

Keputusan Ismail Sabri mencadangkan Hsien Loong untuk menyambung semula rundingan projek itu sekali gus dilihat beliau ‘terpaksa’ mengikut desakan Najib yang sebelum ini diuar-uarkan bakal dilantik menjadi Penasihat Ekonomi oleh Ismail Sabri.

Sejak kebelakangan ini Najib begitu aktif di dalam memberi pelbagai cadangan dari sudut ekonomi kepada kerajaan walaupun tidak secara rasmi dilantik menjadi Penasihat Ekonomi.


Dulu barua sekarang bermaruah, kata Norhizam lepas tarik sokongan

Bekas EXCO Negeri, Datuk Norhizam Hassan Baktee bersetuju kenyataan Datuk Seri Idris Haron berkaitan campur tangan ‘orang ketiga’ dalam pentadbiran kerajaan negeri hingga mencetuskan krisis pentadbiran dan politik di Melaka.

Beliau mengakui berdepan isu menyelesaikan masalah permohonan tanah oleh penduduk selain usahanya membantu mempergiatkan sektor pertanian yang dikekang.

Isu permohonan pemilikan tanah dan usaha meningkatkan sektor pertanian didiamkan oleh Ketua Menteri, Datuk Seri Sulaiman Md Ali, katanya menjelaskan soal pembangunan negeri dipengarusi Pengerusi Badan Perhubugan UMNO Negeri yang juga Speaker Dewan Undangan Negeri (DUN) Melaka, Datuk Seri Ab Rauf Yusoh.

“Kita memang tidak setuju dengan apa yang berlaku sekarang, bila tengok Exco tidak boleh buat keputusan, jadi siapa lagi? Kita tidak mahu ada orang luar (Ab Rauf) campur, buat keputusan yang tidak sepatutnya, banyak masalah lain tidak boleh selesai.

“Sebagai contoh, kita tahu tanah pertanian sudah tidak ada lagi, yang ada pun 70 peratus komoditi untuk getah dan sawit. Jadi macam mana saya nak buat aktiviti kalau tanah tidak ada?,” katanya pada sidang medai di Melaka hari ini.

Norhizam dilantik sebagai EXCO negeri yang mempengerusikan Jawatankuasa Pertanian, Penternakan, Pembangunan Usahawan dan Koperasi negeri, sejak 19 bulan lalu.

Menurutnya beliau turut membantah pelaksanaan Projek Pelabuhan Antarabangsa Kuala Linggi (KLIP) bernilai RM15 bilion kerana bimbang dengan nasib nelayan di negeri ini.

“Saya Exco pertama membantah kerana Jabatan Perikanan di bawah portfolio saya. Saya bukan antipembangunan tetapi saya nak bela nasib nelayan, namun suara saya tidak ada.

“Saya kecewa kerana dasar-dasar tidak dapat dilaksanakan. Dulu barua, sekarang bermaruah. Kita membakar diri untuk rakyat, berjuang untuk rakyat.

“Tengok apa komen rakyat. Ini suara rakyat, tengok satu persatu. Saya menjadi wakil rakyat, mendengar keluhan hati dan bukan perjuangkan diri saya sendiri,” katanya.


Kerajaan PN Kedah lulus cuti peristiwa Thaipusam 5 Februari

Kerajaan Kedah yang ditadbir Perikatan Nasional (PN) menerusi PAS, bersetuju meluluskan pemberian cuti peristiwa pada 5 Februari ini bersempena sambutan Thaipusam.

Menteri Besar, Datuk Seri Muhammad Sanusi Md Nor, berkata kelulusan itu dipersetujui dalam mesyuarat EXCO 18 Januari lalu.

“Pemberian cuti peristiwa ini adalah bertujuan untuk memberikan kemudahan kepada penganut Hindu di negeri ini meraikan hari kebesaran agama mereka bersama keluarga.

“Kepada yang bukan beragama Hindu, pemberian cuti peristiwa ini juga diharap dapat memberikan mereka manfaat yang sebaik-baiknya memandangkan ia jatuh pada Ahad yang berturutan dengan cuti mingguan,” katanya dalam kenyataan hari ini.

Sebelum ini, isu cuti peristiwa sempena perayaan Thaipusam di Kedah hangat diperdebatkan pada awal 2021 apabila kerajaan negeri memutuskan tiada cuti peristiwa untuk perayaan itu.

Ketika itu Muhammad Sanusi menegaskan bahawa keputusan kerajaan negeri bukan bertujuan untuk menafikan hak penganut Hindu sebaliknya rakyat sememangnya telah pun ‘dicutikan’ oleh Perintah Kawalan Pergerakan (PKP).


Kes RM2.28 bilion Najib: Pendakwa mungkin panggil 20 saksi lagi

Pihak pendakwaan merancang memanggil 20 lagi saksi untuk memberi keterangan dalam perbicaraan Datuk Seri Najib Razak berhubung penyelewengan lebih RM2.28 bilion dana 1Malaysia Development Berhad (1MDB) sebelum ia menutup kes terhadap bekas perdana menteri itu.

Di Mahkamah Tinggi hari ini, Timbalan Pendakwa Raya Deepa Nair Thevaharan berkata pasukannya telah memanggil 15 saksi baharu bagi bulan Jun sahaja.

“Kami mempunyai 20 lagi saksi sebelum kami boleh menutup kes kami,” katanya kepada hakim Datuk Collin Lawrence Sequerah.

Perbicaraan 1MDB bermula pada 28 Ogos 2019 dan telah menghadapi gangguan susulan pandemik Covid-19 sejak dua tahun lalu.

Pihak pendakwaan memanggil 18 saksi menjelang Mei tahun ini dan ditambah dengan 15 saksi setakat ini. Ini bermakna seramai 33 orang kesemuanya telah dipanggil.

Hari ini adalah hari terakhir perbicaraan 1MDB untuk bulan ini.

Jadual tarikh perbicaraan seterusnya untuk perbicaraan 1MDB adalah pada Ogos, dan untuk kebanyakan minggu pada bulan September hingga Disember 2022.

Dalam perbicaraan jenayah, pihak pendakwaan akan membentangkan kesnya dengan mengemukakan bukti dan memanggil saksi pendakwaan untuk memberi keterangan, dengan mahkamah kemudiannya memutuskan sama ada pihak pendakwaan telah menunjukkan kes prima facie dan sama ada tertuduh perlu membela diri.

Salah satu senario yang mungkin adalah di mana mahkamah memutuskan bahawa pihak pendakwaan tidak dapat membuktikan kes prima facie, yang bermakna tertuduh akan bebas daripada pertuduhan.

Jika mahkamah memutuskan bahawa pihak pendakwaan telah menunjukkan kes prima facie, maka tertuduh perlu memilih sama ada untuk mengemukakan pembelaan, berdiam diri, atau memberi keterangan bersumpah dari kandang saksi di mana dia akan diperiksa balas balas atau dengan akuan tidak bersumpah daripada kandang tertuduh.

Tertuduh juga boleh memanggil saksi pembelaan, sebelum mahkamah memutuskan sama ada tertuduh bersalah atau tidak bersalah terhadap pertuduhan tersebut.

Hanya jika seseorang didapati bersalah, mahkamah akan meneruskan untuk menjatuhkan hukuman seperti jumlah denda atau hukuman penjara, bergantung kepada jenis kesalahan yang dilakukan dan fakta kes.

Satu lagi senario yang mungkin dalam perbicaraan secara amnya ialah mahkamah boleh memutuskan bahawa orang yang dituduh perlu membela diri atas hanya beberapa pertuduhan, sambil membebaskan tertuduh daripada pertuduhan lain.

Najib, 67, menghadapi empat tuduhan menyalahgunakan kuasa dan kedudukan berkaitan dana 1MDB berjumlah RM2.8 bilion.

Ahli Parlimen Pekan itu juga didakwa atas 16 tuduhan menerima wang hasil aktiviti haram daripada akaun Tanore Finance Corporation di Falcon Private Bank, Singapura ke akaun AmIslamic Bank Berhad miliknya sebelum memindahkannya semula ke akaun milik Tanore berjumlah RM2,196,786,711.87.

Najib turut didakwa dengan lima tuduhan, menggunakan hasil daripada aktiviti haram untuk disalurkan kepada lima pihak.

Ia membabitkan RM20,000,000 kepada Pertubuhan Kebangsaan Melayu Bersatu (UMNO); UMNO Bahagian Batu Kawan (RM100,000); ahli perniagaan, Lim Soon Peng (RM246,000); ORB Solutions Sdn. Bhd (RM2,000,000) dan Semarak Konsortium Satu Sdn Bhd (RM303,000).


Patuhi SOP, melancong dengan selamat

Kelonggaran prosedur operasi standard (SOP) bagi kuarantin wajib dan pergerakan ke luar serta dalam negara menjadi pemangkin utama dalam merancakkan semula sektor pelancongan negara.

Dengan kebenaran itu, kawasan peranginan di seluruh negara kembali menjadi tumpuan orang ramai yang ‘sudah tidak sabar’ untuk bercuti selepas ia berkuat kuasa pada 18 Oktober lalu.

Namun, perkara itu menyebabkan penambahan bilangan kenderaan dan kehadiran masyarakat yang terlalu ghairah sehingga lupa mematuhi SOP dengan bersesak-sesak di restoran dan kawasan tumpuan pelancong, seperti tersebar di media sosial baru-baru ini.

Justeru masyarakat sentiasa diingatkan dan dinasihatkan untuk mematuhi SOP yang ditetapkan oleh pihak kerajaan demi melindungi diri dan orang sekeliling daripada wabak Covid-19 sambil anda menikmati percutian kelak.

Antaranya, pastikan anda, khususnya golongan dewasa sudah melengkapkan dua dos suntikan vaksin dan melepasi hari ke-14 daripada tarikh suntikan dos kedua. Jangan lupa untuk mengemukakan bukti penerimaan vaksin iaitu Kad atau Sijil Digital Vaksinasi Covid-19 semasa merentasi daerah atau negeri dan ketika mendaftar masuk ke penginapan pilihan anda.

Selain itu, penggunaan aplikasi MySejahtera sangat penting bagi membantu kerajaan Malaysia untuk melakukan pengawasan penularan wabak Covid-19 di dalam negara. Pastikan anda sentiasa menggunakan aplikasi ini ketika memasuki atau keluar dari sesebuah premis. Hal ini akan memudahkan urusan pengesanan kes Covid-19 di sesebuah lokasi dan mempercepatkan pengambilan tindakan selanjutnya oleh pihak berkuasa.

Tidak ketinggalan, orang ramai perlu mengamalkan penjarakan fizikal semasa berada di kawasan tumpuan ramai bagi menghindari penularan wabak Covid-19. Amalkan penjarakan fizikal sekurang-kurangnya satu meter antara satu sama lain.

Kementerian Kesihatan Malaysia (KKM) juga mahu orang ramai menjaga kebersihan diri untuk melindungi diri daripada penyebaran bakteria dan kuman.  Ini kerana kita cenderung untuk menyentuh pelbagai barang semasa berada di luar yang secara tidak langsung mungkin terdedah pada Covid-19.

Justeru, anda digalakkan untuk sentiasa mencuci tangan menggunakan sabun atau pencuci tangan ‘hand sanitizer’ bagi membasmi kuman di tapak tangan.

Di samping itu, orang ramai perlu sentiasa memakai pelitup muka terutamanya apabila berada di tempat awam yang sesak. Pastikan anda memakai pelitup muka berganda untuk mengurangkan risiko pemakai kepada pendedahan virus khususnya daripada varian Delta yang cepat merebak melalui udara.

Gunakan pelitup muka jenis kain sebagai lapisan tambahan bersama pelitup muka perubatan untuk menyaring lebih banyak partikel halus dan dapat mengurangkan risiko jangkitan Covid-19.


Saya dah buat kaji selidik, tiada MP BN akan kosongkan kerusi: Zahid

Tiada Ahli Parlimen (MP) daripada gabungan politik itu yang akan bertindak mengosongkan kerusi masing-masing bagi menumbangkan kerajaan campuran, kata Datuk Seri Dr Ahmad Zahid Hamidi.

Presiden UMNO itu berkata sudah membuat kaji selidik berhubung spekulasi mengatakan terdapat MP mahu menarik sokongan, ia selepas spekulasi mendakwa terdapat usaha menjatuhkan kerajaan campuran.

“Walaupun saya mendengar daripada awal ada 13 orang (Ahli Parlimen) yang mahu meletakkan jawatan dan kemudian angka itu meningkat kepada 15 orang, saya kemudian melakukan kaji selidik terhadap tiap-tiap seorang daripada Ahli Parlimen terbabit.

“Kesimpulannya, saya ingin sahkan tidak ada seorang pun Ahli Parlimen BN, apatah lagi daripada UMNO yang mahu meninggalkan dan mengosongkan kerusi,” katanya dipetik laporan BH.

Zahid yang juga Pengerusi BN berkata, ura-ura menjatuhkan kerajaan nyata tidak berasas, sebaliknya BN tetap komited untuk meneruskan kerjasama dengan Kerajaan Perpaduan.

Beliau berkata, sokongan padu daripada 148 Ahli Parlimen mengukuhkan Kerajaan Perpaduan yang ada sekarang, sekali gus mewujudkan kestabilan dalam negara.

“Sokongan 148 Ahli Parlimen itu membolehkan negara ditadbir oleh kerajaan yang stabil, sekali gus usaha menjaga kebajikan rakyat dapat dilakukan secara berterusan, bukan untuk dipolitikkan.

“Kita hanya bermain politik apabila tiba Pilihan Raya Umum (PRU), Pilihan Raya Negeri (PRN) atau pilihan raya kecil.

“Jika bermain politik terlalu banyak, kita boleh lihat keputusannya seperti dizahirkan pada PRU-14 apabila kerajaan bertukar silih berganti dengan pertukaran tiga kali Perdana Menteri,” katanya lagi.


Aliran keluar dana asing pada Jun berjumlah RM4.1 bilion

Jumlah aliran keluar dana asing mencecah RM4.1 bilion pada bulan lepas dengan pelabur asing menjadi penjual bersih Sekuriti Kerajaan Malaysia (MGS) dan Terbitan Pelaburan Kerajaan (GII), kata RAM Ratings.

Pelabur asing terbabit mengurangkan pegangan sebanyak RM4.3 bilion selepas tidak berbuat demikian pada Mei lepas dengan sebahagian besar daripada tindakan itu didorong oleh kebimbangan pelaksanaan dasar monetari lebih agresif di Amerika Syarikat (AS) selain mengelak risiko berikutan jangkaan kelembapan ekonomi global, lapor Bernama.

“Sentimen mengutamakan pilihan lebih selamat itu menyebabkan kenaikan pulangan bon apabila hasil MGS setahun dan 10 tahun menokok 33.1 mata asas (bps) dan 6.5 bps bulan ke bulan pada akhir Jun 2022,” katanya dalam kenyataan hari ini.

Dalam pada itu, minat terhadap sekuriti kerajaan jangka pendek, Bil Perbendaharaan Malaysia (MTB) dan Bil Perbendaharaan Islam Malaysia (MITB) kekal positif dengan belian asing bersih berjumlah RM233.1 juta pada bulan lepas, sekali gus memaparkan aliran masuk dana asing bagi lima bulan berturut-turut.

RAM Ratings berkata, tekanan jualan terhadap bon dengan tempoh lebih panjang juga berkurangan sejak pertengahan Jun lepas apabila hasil bagi tempoh itu susut walaupun pulangan jangka pendek terus meningkat.

Menurutnya, hasil MGS 10 tahun susut kepada 4.06 peratus pada 20 Julai daripada 4.33 peratus pada 15 Jun, seiring dengan penurunan hasil bon Perbendaharaan AS 10 tahun kepada 3.04 peratus daripada 3.33 peratus bagi tempoh sama.

Ia menyifatkan penyusutan hasil jangka panjang itu disebabkan oleh kebimbangan ketara mengenai kemungkinan berlakunya kemelesetan di AS yang akan disusuli sama ada dengan penurunan kadar faedah atau tiada perubahan pada masa akan datang.

“Ketika pelabur terus menilai prospek ekonomi, hasil jangka panjang diunjur kekal berdepan tekanan penurunan dalam masa terdekat.

“Dalam pada itu, hasil bagi jangka pendek sebaliknya diunjur meneruskan aliran kenaikan sebagai tindak balas terhadap langkah memperketat dasar monetari,” katanya.


Zahid pilih beri keterangan secara bersumpah dari kandang saksi

Presiden UMNO Datuk Seri Ahmad Zahid Hamidi yang diperintah membela diri atas 47 pertuduhan rasuah dan jenayah yang dihadapinya, memilih untuk memberi keterangan secara bersumpah dari kandang saksi.

Zahid membuat pilihan itu setelah Hakim Mahkamah Tinggi Kuala Lumpur Datuk Collin Lawrence Sequerah membuat keputusan mengarahkannya membela diri terhadap 12 pertuduhan pecah amanah (CBT), lapan pertuduhan rasuah dan 27 pertuduhan pengubahan wang haram membabitkan dana Yayasan Akalbudi (YAB).

Bekas Timbalan Perdana Menteri dan Menteri Dalam Negeri ketika Barisan Nasional (BN) memerintah itu mempunyai tiga pilihan sekiranya diarah membela diri.

Dia boleh memilih:

Menurut aturan, dalam ketiga-tiga keadaan, jika Zahid dibela oleh peguam, peguam bela akan membimbingnya dalam menjawab soalan atau mengambil keputusan berdiam diri.

Hakim akan mendengar hujah pendakwa dan peguam bela sebelum membuat keputusan sama ada tertuduh harus dijatuhi hukuman atau dibebaskan.

Sekiranya bukti terhadap tertuduh kurang jelas dan kurang meyakinkan, tertuduh mesti dibebaskan.

Pada masa sama hakim boleh melarang media massa, peguam bela dan pihak pendakwaan daripada menyentuh sesuatu hal atau menyebarkan sebarang maklumat.

Tindakan, kata-kata dan keputusan hakim ketika mendengar kes tidak boleh menyebabkan hakim didakwa.

Bagaimanapun, Presiden UMNO itu memilih untuk memberi keterangan bersumpah dari kandang saksi, sekali gus dia tertakluk kepada soal siasat pihak pendakwa.

Terdahulu, Sequerah membuat keputusan itu selepas mendapati pihak pendakwaan berjaya menimbulkan kes prima facie bagi semua tuduhan itu.

Sequerah dalam penghakimannya berkata, mahkamah membuat keputusan itu selepas membuat penilaian maksimum terhadap bukti yang dikemukakan pendakwaan.

Untuk rekod, prima facie adalah keterangan yang berhubung dengan fakta yang diterima mahkamah sebagai bukti kesalahan tertuduh.

Berita berkaitan


Kenaikan subsidi padi perjuangan PN : Hamzah

Setiausaha Agung Perikatan Nasional (PN), Datuk Seri Hamzah Zainudin mendakwa kenaikan kadar subsidi harga padi yang diumumkan Perdana Menteri, Datuk Seri Anwar Ibrahim semalam merupakan perjuangan yang dibawa oleh Perikatan Nasional (PN).

Katanya, ia merupakan usul yang diutarakan melalui Ahli Parlimen Sungai Besar, Datuk Muslimin Yahaya dalam sidang Parlimen sebelum ini.

“Alhamdulillah kita patut bersyukur kerana perdana menteri dah umumkan. Saya nak maklumkan perjuangan ini dibawa oleh kita (PN) dalam Parlimen melalui Muslimin, beliau yang mengutarakan isu ini.

“Maka sebab itu apabila dapat (kenaikan kadar subsidi padi) ia adalah kerana perjuangan kita (namun) masanya tidak sesuai (pilihan raya) tetapi pada saya tidak apalah kerana kita hendak membantu petani,” katanya ketika ditemui pemberita selepas Himpunan Anak Muda PN di Jelebu, hari ini, lapor Sinar Harian.

Hamzah berkata, para petani perlu tahu siapa mereka hendak mengundi sebab perjuangan itu datangnya daripada PN.

“Tidak semestinya dia umum dia dapat undi tetapi yang penting perjuangan itu telah pun dimakbulkan ALLAH SWT, seperti UMNO dan DAP itu takdir, itulah dia (Datuk Seri Ahmad) Zahid Hamidi hari ini saya nak beritahu ini takdirnya perjuangan kita bawa sudah dapat, bukan sebab kerajaan, sebab perjuangan kita.

“Undi itu hak pengundi, jadi bagi duit banyak mana pun tak kisah, tidak semestinya mengundi Pakatan Harapan (PH),” katanya.

Kerajaan sebelum ini mengumumkan kenaikan kadar subsidi harga padi daripada RM360 kepada RM500 setiap metrik tan bermula Rabu.

Perdana Menteri, Datuk Seri Anwar Ibrahim berkata penambahbaikan Skim Subsidi Harga Padi (SSHP) itu membolehkan pesawah menerima sekurang-kurangnya RM1,700 setiap tan sekali gus meningkatkan pendapatan pesawah serta memberi motivasi untuk meningkatkan pengeluaran.

Dalam pada itu, Hamzah memberitahu PN menjangka dapat memenangi lima daripada enam negeri pada pilihan raya negeri (PRN) kali ini.

“Anda pun tahu boleh rasa negeri yang mana yang kita patut menang. Saya rasa anda semua tahu kecuali Pulau Pinang.

“Saya bercakap terus terang, ia agak sukar tapi kita akan bekerja keras di Pulau Pinang. Insya-ALLAH saya gunakan ayat menembusi negeri Pulau Pinang, ini yang kita sedang cuba yang terbaik.

“Untuk semasa, lima negeri, tapi berkemungkinan dalam tempoh dua hari lagi, Insya-ALLAH kita boleh dapat Pulau Pinang sekali, kalau kita boleh dapat Pulau Pinang, akan jadi 6-0,” katanya.


Usul RUU pecat MP lompat parti diterima Dewan Rakyat

Rang Undang-Undang Perlembagaan (Pindaan) 2021 dan juga RUU Pemecatan Ahli-ahli Parlimen 2021 yang didapati melompat parti sudah diterima Dewan Rakyat, ia disahkan Yang di-Pertua Dewan, Datuk Azhar Harun.

Azhar berkata usul tersebut dihantar Ahli Parlimen Pengerang, Datuk Seri Azalina Othman Said namun keputusan belum dibuat untuk sama ada menyenaraikan usul itu dalam aturan urusan mesyuarat pertama penggal keempat Parlimen Ke-14 pada 13 September hingga 12 Oktober depan.

“Keputusan akan dibuat sama ada untuk membenarkan usul itu disenaraikan dalam aturan urusan majlis setelah aspek perundangan dan keteraturan usul diperhalusi dan diteliti,” katanya.

Azalina yang juga bekas Timbalan Yang Dipertua Dewan Rakyat semalam menghantar notis cadangan usul RUU Pemecatan Ahli Parlimen 2021′ kepada Yang Dipertua Dewan Rakyat.

Menurut Azalina, usul itu adalah selari dengan inisiatif anti lompat parti yang sedang diusahakan kerajaan dan secara tidak langsung mewujudkan kebersamaan dengan semangat ‘Keluarga Malaysia’.

Notis itu, kata Azalina dihantar mengikut Peraturan Mesyuarat 49(1) untuk RUU Ahli Yang Bukan Ahli Kerajaan, untuk dibentangkan pada persidangan Parlimen yang akan bermula 13 September ini.

Melalui akta baharu itu nanti, pengundi boleh menarik semula mandat diberikan kepada wakil rakyat yang membelakangi mereka dan hak untuk memilih wakil rakyat baharu atau mengekalkan penyandang dikembalikan kepada pengundi.


Selesai dulu krisis kuasa dengan Anwar: Wan Saiful beritahu Rafizi

Perikatan Nasional (PN) tidak bimbang dengan ugutan untuk mendedahkan kononnya ada pemimpin parti itu yang terlibat dengan rasuah dan kepincangan ketika mengetuai pentadbiran negara pada 2020 hingga Ogos 2021.

Malah, PN mengalu-alukan sebarang pendedahan, mahupun teguran yang hendak dibuat Timbalan Presiden PKR Rafizi Ramli yang juga calon Pakatan Harapan bagi Parlimen Pandan dalam Pilihan Raya Umum Ke-15 (PRU-15) ini.

Ketua Penerangan Bersatu Datuk Wan Saiful Wan Jan bagaimanapun meminta Rafizi menyelesaikan juga masalah dalaman parti itu, terutama berhubung kuasanya sebagai timbalan presiden yang mengatasi Presiden PKR Datuk Seri Anwar Ibrahim.

“Saya mengalu-alukan sebarang pendedahan yang ingin dibuat yang pastinya tindakan Rafizi dilihat sedang mencabar autoriti Presidennya sendiri, Datuk Seri Anwar Ibrahim.

“Tidak pernah lagi saya tengok parti seperti itu (cabar Presiden) tetapi kita alu-alukan sahaja teguran yang beliau mahu buat, walaupun bagi kita mungkin elok beliau selesaikan masalah parti beliau dahulu,” kata Wan Saiful yang juga calon Perikatan Nasional Parlimen Tasek Gelugor ditemui di Bilik Gerakan PN Tasek Gelugor, Pulau Pinang hari ini (6 November 2022)..

Wan Saiful berkata demikian ketika diminta mengulas mengenai kenyataan Rafizi malam tadi yang mahu mendedahkan apa yang didakwanya kononnya berlaku kepincangan dan rasuah bernilai berbilion ringgit membabitkan pimpinan UMNO, Bersatu dan PAS ketika di bawah PN, esok.

Pendedahan itu menyusul persoalan yang dibangkitkan orang ramai, termasuk pemimpin Bersatu berhubung aset harta Rafizi bernilai RM18.85 jutal, di mana kebanyakan asetnya diperoleh daripada pelaburan saham dalam Invoke, sebuah syarikat yang ditubuhkannya.

Malah, bekas Anggota Majlis Pimpinan Pusat (MPP) PKR Datuk Mohd Rashid Hasnon sendiri mempersoalkan pendapatan dan aset Rafizi sehingga berjuta-juta ringgit.

“Invoke ditubuhkan oleh Rafizi kononnya untuk kepentingan awam. Invoke telah merayu dan menerima sokongan orang ramai melalui beberapa cara kutipan dana.

“Adakah Rafizi bersetuju Invoke menerima sokongan awam termasuk melalui beberapa cara kutipan dana walaupun beliau telah memasukkan wang beliau sendiri?

“Adakah Rafizi bersetuju bahawa saham Invoke yang kini bernilai berjuta-juta ringgit adalah sebab sokongan orang ramai dan publisiti terhadapnya untuk mendapatkan pilihan raya yang adil,” soalnya Mohd Rashid.

Pada 2 November lalu, Rafizi tampil mengisytiharkan hartanya dengan nilai aset bersih sebanyak RM18.85 juta di mana kebanyakan asetnya diperoleh daripada pelaburan saham dalam Invoke.

Sementara itu, Wan Saiful berkata, penerimaan penduduk Tasek Gelugor terhadapnya amat memberangsangkan dan positif.

“Sokongan yang diberikan amat menggalakkan dan saya memang seronok dengan suasana di sini.

“Ada juga pengundi yang kita temui mengaku mereka adalah penyokong PAS dan apabila dimaklumkan saya mewakili parti itu mereka menerimanya secara terbuka,” katanya.


Mungkin libat pengubahan wang haram, NGO lapor Rafizi kepada SPRM

Sebuah pertubuhan bukan kerajaan (NGO), Pertubuhan Jalinan Perpaduan Malaysia (PJPM), membuat laporan terhadap Timbalan Presiden PKR Rafizi Ramli di Ibu Pejabat Suruhanjaya Pencegahan Rasuah Malaysia (SPRM), di Putrajaya, hari ini (Khamis, 10 November 2022).

Presiden PJPM Syed Mohammad Imran Syed Abdul Aziz menggesa suruhanjaya itu menyiasat perisytiharan aset Rafizi berhubung syarikat analisis datanya, Invoke Solutions Sdn Bhd (Invoke).

“Beliau tiba-tiba keluar untuk mengisytiharkan asetnya berjumlah hampir RM19 juta, yang mengejutkan kami, dan kami ingin tahu dari mana sumber dana RM16 juta untuk Invoke,” katanya ketika ditemui di hadapan pejabat SPRM selepas membuat laporan itu.

Menurutnya Invoke telah mengisytiharkan kerugian berjumlah jutaan ringgit, tetapi jumlah keuntungan mereka hanya mencecah ratusan ribu ringgit dan ianya tidak masuk akal.

“Bagi saya, dia (Rafizi) sentiasa menentang rasuah. Jadi, sekarang dia perlu mengisytiharkan sumber (asetnya),” katanya menurut Vibes.

Imran berkata sumber penemuannya mengenai Rafizi datang daripada Twitter pendedah maklumat dalam talian, Edisi Siasat, selain pegawai bekas Perdana Menteri Datuk Seri najib Razak yang memuat naik video di dalam TikTok.

“Saya mahu SPRM menyiasat jika benar Rafizi terlibat dalam pengubahan wang haram. Jika ya, beliau tidak layak bertanding bagi kerusi Parlimen Pandan,” katanya.

Imran juga yakin SPRM boleh menyelesaikan siasatan mereka dalam tempoh dua hingga tiga hari, atau sekurang-kurangnya sebelum hari pengundian.

Minggu lalu, Timbalan Presiden PKR itu mengisytiharkan aset bersihnya RM18.85 juta dan hutang RM820,274 menjelang Pilihan Raya Umum Ke-15 (PRU-15).

Perisytiharannya, menunjukkan bahawa sebahagian besar asetnya adalah pelaburan bernilai RM16,737,408, kebanyakannya adalah dalam bentuk saham syarikat Invoke, syarikat yang melakukan kerja analisis data, termasuk untuk PKR.

Sebelum ini, Rafizi gagal menjawab persoalan dibangkitkan Menteri di Jabatan Perdana Menteri (Tugas-Tugas Khas) Datuk Seri Abdul Latif Ahmad berkaitan kekayaan berjumlah RM18.85 juta dikumpulnya sejak menceburi politik dan menubuhkan sebuah syarikat tidak berasaskan keuntungan.

Ia susulan tindakan Abdul Latiff yang juga Ahli Majlis Pimpinan Tertinggi Bersatu mempersoalkan Invoke yang tidak berasaskan keuntungan, tetapi Rafizi sendiri mengumpul kekayaan sehingga RM16.7 juta, daripada syarikat itu.

Selain itu, seorang bakas pemimpin PKR Datuk Mohd Rashid Hasnon juga bertanya kepada Rafizi:

“Invoke ditubuhkan oleh Rafizi kononnya untuk kepentingan awam. Invoke telah merayu dan menerima sokongan orang ramai melalui beberapa cara kutipan dana.

“Adakah Rafizi bersetuju Invoke menerima sokongan awam termasuk melalui beberapa cara kutipan dana walaupun beliau telah memasukkan wang beliau sendiri?

“Adakah Rafizi bersetuju bahawa saham Invoke yang kini bernilai berjuta-juta ringgit adalah sebab sokongan orang ramai dan publisiti terhadapnya untuk mendapatkan pilihan raya yang adil.”


PM lantik anak jadi penasihat kanan

Bekas Ahli Parlimen Permatang Pauh yang juga anak Perdana Menteri, Nurul Izzah Anwar mengesahkan beliau kini menjawat sebagai Penasihat Kanan bapanya, Datuk Seri Anwar Ibrahim sejak 3 Januari lalu.

Memetik laporan The Star, Izzah berharap dapat memanfaatkan pengalamannya sebagai ahli Parlimen sebelum ini sejak empat dekad lalu dalam peranan baharunya itu.

“Saya harap melalui pengalaman saya sebagai seorang ahli Parlimen yang terlibat dalam pelbagai bidang ketika berkhidmat sejak empat dekad lalu mampu memberi manfaat dalam mengemudi tadbir urus ekonomi, akauntabiliti dan dasar polisi negara.

“Sebagai sebahagian daripada penyediaan Belanjawan, kami bukan sahaja bertemu kelompok peniaga dan pihak berkepentingan tetapi kami juga mendapatkan input daripada rakyat terutamanya mereka dalam kumpulan B40, dan M40,” katanya.

Pada PRU-15 lalu, Izzah tewas kepada Ketua Pemuda PAS Pulau Pinang, Muhammad Fawwaz Mohamad Jan dengan majoriti 5,272 undi.


AS halang bank Russia guna dolar jika Moscow serang Ukraine

Pentadbiran Presiden Joe Biden dilaporkan telah menyediakan pakej awal sekatan terhadap Kremlin, termasuk menghalang institusi kewangan Amerika Syarikat (AS) daripada memproses urus niaga bagi bank-bank utama Russia, kata tiga sumber kepada Reuters.

Langkah itu, yang hanya akan dilaksanakan jika Moscow menyerang Ukraine, bertujuan menjejaskan ekonomi Russia dengan menyekat hubungan perbankan koresponden antara bank Russia yang disasarkan dan bank AS yang menyediakan pembayaran antarabangsa.

Walaupun pihak berkuasa AS berkata langkah itu akan menjadi sebahagian daripada pakej sekatan yang mungkin dilakukan, rancangan pentadbiran untuk memutuskan hubungan perbankan koresponden – yang menyokong aliran wang global – belum dilaporkan sebelum ini.

AS juga akan menggunakan sekatan paling berkuasa terhadap individu dan syarikat Russia tertentu dengan meletakkan mereka dalam senarai Warganegara Yang Ditunjuk secara Khusus (SDN), sekali gus menolak mereka keluar daripada sistem perbankan AS, melarang perdagangan dengan rakyat Amerika dan membekukan aset mereka di AS mereka, kata sumber.

Whita House dan Jabatan Perbendaharaan AS enggan mengulas berhubung tindakan itu.

Sumber berkata pakej itu boleh berubah pada saat akhir dan tidak jelas siapa yang menjadi sasarannya.

Bagaimanapun, mereka percaya institusi kewangan terkemuka Russia, termasuk VTB Bank, Sberbank, VEB, dan Gazprombank, adalah sasaran yang mungkin berdepan tindakan itu.

Pakar yang dirujuk Reuters berkata walaupun perbankan koresponden tidak mempunyai penetapan SDN, yang membekukan aset bank, ianya masih boleh memberi tamparan kepada bank sasaran dengan menyukarkan transaksi dalam dolar AS, mata wang rizab global .

Kebanyakan perdagangan global diurus niaga dalam dolar AS.

Tidak jelas sama ada bank Russia akan ditambah ke dalam senarai SDN, tetapi kedua-dua jenis sekatan boleh menjejaskan Russia dengan teruk.

“Memandangkan sejumlah besar transaksi perdagangan global adalah dalam dolar AS, ini adalah sekatan yang menyengat, tetapi tanpa sekatan yang lebih rumit dan memusnahkan,” kata peguam Washington Kay Georgi, yang pakar dalam perdagangan antarabangsa.

Sumber menyatakan bahawa pentadbiran boleh mengecualikan transaksi tertentu daripada sekatan jika dianggap perlu.

Pentadbiran Biden mengancam sekatan perbankan yang keras terhadap Russia selama berminggu-minggu dalam usaha untuk menghalang Presiden Vladimir Putin daripada menyerang Ukraine.

Moscow telah menempatkan lebih 150,000 tentera di sempadan Ukraine, tetapi Putin menafikan rancangan untuk melancarkan serangan. – Reuters


Setiausaha PAS Selangor kata syor Kit Siang mungkin cara komunis

Setiausaha PAS Selangor Roslan Shahir Datuk Mohd Shahir menempelak pemimpin kanan DAP, Lim Kit Siang yang mencadangkan Datuk Seri Anwar Ibrahim sebagai Timbalan Perdana Menteri (TMP), jika Perdana Menteri (PM) datang daripada gabungan parti politik berbeza.

“Demokrasi versi mana pula yang Kit Siang cadang ni? Calon PM datang dari parti dan kelompok yang berbeza. Bila undi kalah tiba-tiba cadang yang nombor dua dilantik jadi TPM,” katanya.

Sambil menyifatkan cadangan itu sebagai ‘ajaran sesat dalam demokrasi berparlimen’ beliau mengingatkan Kit Siang bahawa pemilihan PM bukan seperti pemilihan dalam parti.

“Mungkin itu amalan parti sosialis atau komunis tetapi dalam amalan demokrasi berparlimen kita tidak begitu, mustahil Kit Siang yang duduk berdekad-dekad dalam Parlimen tidak tahu,” katanya mengulas lanjut.

Hari ini de facto DAP itu mencadangkang pembentukan ‘kerajaan perpaduan’ dan ketua pembangkang itu dilantik menjadi TPM, jika hanya dua calon yang ada untuk mengisi jawatan PM.

“Sekiranya hanya ada dua nama untuk jawatan Perdana Menteri, seorang boleh dilantik sebagai Perdana Menteri dan seorang lagi sebagai Timbalan Perdana Menteri untuk membentuk kabinet perang yang melibatkan semua kuasa politik di Parlimen untuk memenangi perang melawan penularan wabak Covid-19 sebelum Pilihan Raya Umum ke-15 dalam masa 18 bulan,” kata Kit Siang dalam kenyataan hari ini.

Cadangan Kit Siang itu muncul tatkala Pakatan Harapan (PH) pimpinan Anwar gagal meraih sokongan mencukupi daripada Ahli Parlimen (MP) bagi membolehkan beliau dilantik mengetuai kerajaan baharu susulan peletakan jawatan Tan Sri Muhyiddin Yassin.

Persaingan bagi mendapatkan sokongan bagaimanapun tamat jam 4 petang semalam, setelah semua MP mengutuskan Surat Akuan Berkanun (SD) masing-masing yang menyatakan sokongan kepada seorang sahaja Ahli Dewan Rakyat untuk dilantik ke jawatan Perdana Menteri, kepada Istana Negara.

Susulan itu, Yang di-Pertuan Agong menitahkan semua Ahli Parlimen yang memberi sokongan kepada bekas TPM dalam Kabinet Muhyiddin, Datuk Seri Ismail Sabri Yaakob, menghadap baginda hari ini untuk pengesahan, sekali gus menandakan Ahli Parlimen Bera itu memperoleh sokongan lebih ramai MP berbanding Anwar.

Mengulas lanjut, Roslan Shahir mencadangkan Kit Siang menasihatkan pemimpin di dalam PH supaya bertenang dan terus menjadi anggota pembangkang yang bertanggungjawab.

“Memandangkan calon PH sudah kalah dan gagal mengemukakan strong, formidable and convincing numbers, sebagaimana beliau sebelum ini dakwa ada, Kit Siang perlu ajak anak-anak didiknya agar bertenang, terima kekalahan dan menjadi anggota pembangkang yang bertanggungjawab.

“Cukup-cukuplah berpolitik. Izinkan PM dan kerajaan baru ini menjalankan tugas mereka. Lets move on,” katanya.


Menteri Kewangan Britain letak jawatan

Menteri Kewangan Britain Kwasi Kwarteng hari ini (14 Oktober 2022) mengumumkan peletakan jawatan setelah Perdana Menteri Liz Truss mendesak beliau berundur.

“Kamu telah meminta saya untuk mengetepikan sebagai canselor kamu. Saya telah terima,” kata Kwarteng dalam surat peletakan jawatannya kepada Truss, yang disiarkannya di Twitter.

Tindakan beliau berlaku di tengah-tengah spekulasi bahawa Truss hari ini akan mengumumkan pusingan U pada bajet mini.

Memetik laporan BBC, Kwarteng menjadi canselor British kedua paling pendek dalam rekod. Canselor paling pendek berkhidmat ialah Iain Macleod, yang meninggal dunia akibat serangan jantung 30 hari selepas memegang jawatan Menteri Kewangan pada 1970.

Sejak 2019, Britain mempunyai empat canselor, termasuk Nadhim Zahawi, yang berkhidmat selama 63 hari ketika rombakan singkat di bawah bekas Perdana Menteri Boris Johnson, dan Sajid Javid, yang berkhidmat 204 hari, tempoh keempat terpendek dalam rekod.

The Times melaporkan bahawa bekas Menteri Luar Britain Jeremy Hunt mungkin menggantikan Kwarteng sebagai menteri kewangan.

“Berbilang sumber kini memberitahu saya bahawa Jeremy Hunt akan menjadi canselor baharu, walaupun saya belum mendapat pengesahan rasmi lagi,” kata Editor Politik The Times, Steven Swinford di Twitter sebelum ini.

Pound Britain menjunam berbanding dolar Amerika Syarikat (AS), apabila pelabur menerima laporan mengenai peletakan jawatan Kwarteng berhubung bajetnya yang didorong oleh hutang yang mencetuskan huru-hara pasaran. Mata wang itu merosot 1.1 peratus kepada AS$1.1199.

Sementara itu, The Daily Telegraph, melaporkan bahawa Truss, akan mengekalkan pemotongan cukai gaji yang dirancangnya, yang dikenali sebagai Insurans Nasional, dan pemotongan kadar asas cukai pendapatan 1 pence.

Perhatian tertumpu dalam beberapa hari kebelakangan ini sama ada Truss akan membatalkan rancangan untuk membekukan cukai syarikat pada 2023, dan bukannya menaikkannya seperti yang dirancang sebelum ini.

Terdapat desakan yang semakin meningkat untuk perdana menteri untuk mengubah haluan sejak 23 September lalu, apabila Kwarteng mengumumkan rancangan pemotongan cukai terbesar di Britain dalam setengah abad.

Rancangan itu menakutkan pasaran, menyebabkan pound menjunam ke paras terendah berbanding dolar AS dan memaksa Bank of England melakukan campur tangan kecemasan untuk menyokong pasaran bon. – Agensi


Ketua Bahagian Tanjung Piai sahkan ikut PM ke UNGA di Amerika, Mat Maslan nafi

Tular senarai beberapa pemimpin akar umbi dan Ahli Parlimen UMNO yang akan mengikut Perdana Menteri (PM) ke Perhimpunan Agung Bangsa-Bangsa Bersatu (UNGA) di Amerika Syarikat (AS) pada 21 September ini.

PM Datuk Seri Ismail Sabri Yaakob dijadualkan berlepas ke Amerika Syarikat bagi menghadiri persidangan antarabangsa dan tersebar dalam media sosial senarai beberapa nama dari UMNO yang akan mengikut rombongan tersebut.

Memetik Utusan Malaysia, seorang Ketua Bahagian UMNO Tanjung Piai, Datuk Jefridin Atan mengesahkan akan bersama dengan PM dalam lawatan tersebut tetapi ia atas kapasitinya sebagai Ahli Dewan Negara dan menafikan ia sebagai satu usaha untuk melobi.

“Kebetulan saya Ketua Bahagian dan pada masa Senator, jadi ramai cakap saya ke UNGA kerana usaha lobi-melobi sedangkan ia perkara biasa sejak dahulu apabila Ahli Dewan Rakyat atau Dewan Negara terlibat dalam rombongan ke luar negara.

“Malah segala penginapan ditanggung oleh Dewan Negara atas kapasiti dan kelayakan saya sebagai Senator, bukannya dibayar oleh Perdana Menteri dengan kononnya mengambil hati ketua-ketua bahagian UMNO,” katanya dipetik laporan.

Dalam pada itu, Jefridin menjelaskan, beliau dan delegasi akan menyertai pertemuan dua hala selain menyaksikan ucapan Perdana Menteri dalam UNGA sepanjang berada di AS.

Sementara itu, Setiausaha Agung UMNO, Datuk Seri Ahmad Maslan pula menafikan senarai nama tersebut dan tidak akan mengikut delegasi PM tersebut ke New York nanti.

“Tidak benar senarai itu, entah mana dapat,” kata Setiausaha Agung UMNO itu.

Terdahulu, tular senarai nama dalam kalangan pemimpin UMNO yang menyertai delegasi AS ke AS bagi menghadiri UNGA pada hujung September ini.

Antara 10 pemimpin UMNO yang disebut dalam senarai itu adalah empat Ahli Dewan Rakyat dan beberapa nama yang menjawat jawatan di peringkat kerajaan negeri dan syarikat berkaitan kerajaan (GLC).


Omicron pencetus gelombang ganas Covid-19 2022

Keputusan kerajaan menangguhkan sementara kebenaran perjalanan mengerjakan ibadah umrah bermula 8 Januari ini bukanlah keputusan yang mudah.

Langkah tersebut dilakukan bagi membendung penularan Omicron, susulan kebimbangan terhadap penularan varian berkenaan akibat ketidakpatuhan jemaah umrah kepada prosedur kuarantin di tempat kediaman.

Omicron dilaporkan punca semakin merebaknya kes Covid-19 akhir-akhir ini, ditakuti mencetuskan ‘gelombang ganas’ di 2022, yang boleh menghuru-harakan sistem penjagaan kesihatan.

Menurut  Ketua Pengarah Pertubuhan Kesihatan Sedunia (WHO), Tedros Adhanom Ghebreyesus, data global terkini menunjukkan Covid-19 yang sudah bermutasi kepada pelbagai varian ini termasuk Delta dan Omicron.

Kedua-duanya kembali merebak terutamanya di Amerika Syarikat dengan angka kes harian baharu lebih 400,000 kes dan Benua Eropah, sementara jumlah kes global setakat ini lebih 285 juta dan lebih lima juta nyawa melayang.

Menurut perangkaan pertubuhan dunia itu, untuk tempoh seminggu (20 hingga 26 Disember 2021) sahaja, sebanyak 4.99 juta kes baharu dilaporkan, sementara, data yang dikumpul agensi berita AFP untuk tempoh 22 Disember hingga 28 Disember 2021 sebanyak 6.51 juta kes baharu COVID-19 dilaporkan di seluruh dunia.

Beberapa negara mengumumkan langkah berikutan laporan WHO seperti Arab Saudi mulai semalam menjadikan mandatori pemakaian pelitup muka dan penjarakan fizikal untuk mereka yang melaksanakan ibadah di Masjidil Haram dan Masjid Nabawi.

Brunei pula dilaporkan mengeluarkan semua negara yang sebelum ini terkandung dalam Senarai Laluan Hijau dan berkuat kuasa 1 Januari 2022, tiada lagi negara dalam senarai berkenaan.

Sementara itu,  rakyat Malaysia yang kembali daripada mengerjakan umrah diwajibkan memakai peranti pengesanan digital. Peraturan ini sebelum ini dikuatkuasakan untuk pengembara yang kembali dari 18 negara berisiko tinggi di bawah pengawasan kuarantin rumah.

Negara berisiko tinggi itu adalah Australia, Amerika Syarikat, United Kingdom, Norway, Perancis, Denmark, Kanada, Nigeria, India, Arab Saudi, Afrika Selatan, Botswana, Eswatini, Lesotho, Mozambique, Namibia, Zimbabwe dan Malawi.

Untuk rekod, setakat ini Kementerian Kesihatan Malaysia (KKM) mengesan empat kluster import melibatkan jemaah umrah iaitu dua di Johor ( 27 Dis – kluster Serom 5 Hilir Tangkak Saudi dan 29 Dis – kluster Jalan Permatang Enam Saudi dan dua lagi di Pahang (28 Dis – kluster Jengka 25 Saudi dan 29 Dis –  kluster Keratong 5 Saudi).

Sementara itu, KKM setakat 30 Dis 2021 turut mengesan sebanyak 442 kes positif dikesan dalam kalangan mangsa banjir dan 15 kes positif di Pusat Penempatan Sementara (PPS) untuk mangsa banjir.

Dalam pada itu, penyelidik di Institut Penyelidikan Khazanah, Nazihah Muhamad Noor memberitahu ada tiga perkara yang perlu diambil kira oleh pihak berkuasa dalam mendepani Omicron.

“Kita perlu tunggu dan lihat jika negara-negara yang merekodkan kes Omicron turut mencatatkan peningkatan kes domestik, pertambahan kemasukan ke hospital dan kematian. Kita juga perlu tunggu dan lihat kesan strain baharu ini terhadap keberkesanan vaksin Covid-19 sedia ada,” katanya.

Bagaimanapun pakar berpandangan hakikat Omicron diklasifikasikan oleh WHO sebagai varian membimbangkan (VoC) dalam tempoh yang begitu singkat sudah cukup membimbangkan.

Malaysia melaporkan kes Omicron pertamanya pada 2 Disember lalu, iaitu seorang pelajar berusia 19 tahun yang kembali ke negara ini selepas pulang ke kampung halamannya di Afrika Selatan, namun hingga kini tidak ada bukti menunjukkan berlaku jangkitan dalam komuniti.


Rayuan wanita cabar keputusan murtad Mahkamah Syariah ditolak

Mahkamah Rayuan Putrajaya hari ini menolak rayuan seorang wanita untuk mendapatkan kebenaran bagi memulakan semakan kehakiman untuk mencabar keputusan Mahkamah Syariah yang tidak membenarkannya keluar daripada agama Islam.

Panel tiga hakim yang dipengerusikan Datuk Azizah Nawawi, dalam keputusan sebulat suara memutuskan bahawa hanya Mahkamah Syariah mempunyai bidang kuasa eksklusif untuk menentukan isu pembatalan agama sebagaimana Perkara 121(1A) Perlembagaan Persekutuan, menurut laporan Bernama.

“Mahkamah Tinggi Syariah kompeten untuk mendengar perkara itu. Kami bersetuju bahawa hakim Mahkamah Tinggi di mahkamah sivil tidak mempunyai bidang kuasa untuk menyemak keputusan Mahkamah Syariah.

“Mahkamah sivil dan Syariah adalah dua sistem perundangan yang berasingan dan Mahkamah Syariah bukanlah tribunal rendah yang tertakluk kepada semakan kehakiman. Kesimpulannya, rayuan ditolak, keputusan hakim Mahkamah Tinggi Sivil disahkan,” katanya ketika menyampaikan keputusan itu melalui prosiding dalam talian.

Azizah, yang bersidang bersama Datuk See Mee Chun dan Datuk Azizul Azmi Adnan, menolak permohonan itu tanpa arahan mengenai kos.

Peguam Fahri Azzat mewakili wanita itu manakala Peguam Kanan Persekutuan Ahmad Hanir Hambaly dan Peguam Persekutuan Mohammad Sallehuddin Md Ali mewakili empat responden.

Wanita berusia 33 tahun itu, yang dilahirkan dalam keluarga bapa seorang mualaf dan ibu menganut agama Islam, merayu terhadap keputusan Mahkamah Tinggi pada 15 Jun lepas yang menolak permohonannya untuk mendapat kebenaran bagi memulakan semakan kehakiman.

Dalam permohonan itu, yang difailkan pada 4 Mac tahun lepas, beliau menamakan Mahkamah Rayuan Syariah, Mahkamah Tinggi Syariah, Majlis Agama Islam Wilayah Persekutuan (MAIWP) dan Kerajaan Malaysia sebagai responden.

Wanita itu memohon sekurang-kurangnya 12 perintah mahkamah termasuk deklarasi bahawa beliau bukan lagi seorang Islam serta berhak menganut dan mengamalkan agamanya iaitu Konfusianisme serta Buddhisme.

Beliau turut memohon deklarasi Mahkamah Tinggi sivil bahawa keputusan Mahkamah Tinggi Syariah dan Mahkamah Rayuan Syariah yang menolak permohonannya untuk diisytihar sebagai murtad adalah tidak sah, menyalahi undang-undang serta batal.

Pada 27 Julai 2020, Mahkamah Tinggi Syariah telah menolak permohonan wanita itu untuk diisytihar sebagai bukan Islam dan memerintahkan beliau agar melalui ‘istitabah’ atau bertaubat dan mengikuti kelas agam Islam serta kaunseling akidah selanjutnya.

Beliau kemudian merayu kepada Mahkamah Rayuan Syariah yang mengekalkan keputusan Mahkamah Tinggi Syariah pada 8 Dis 2021.


Kes Rumah Bonda: Bella selesai beri keterangan tertutup hari ini

Remaja perempuan sindrom down berusia 13 tahun yang lebih dikenali sebagai Bella hari ini selesai memberi keterangannya di Mahkamah Sesyen Kuala Lumpur, dalam perbicaraan kes pengasas Rumah Bonda Siti Bainun Ahd Razali yang didakwa mengabai dan menganiayanya.

Timbalan Pendakwa RayaZilfinaz Abbas ketika ditemui pemberita berkata Bella yang merupakan saksi pendakwaan ke-18 selesai memberi keterangan selama dua hari dalam prosiding yang dijalankan secara tertutup di hadapan Hakim Izralizam Sanusi.

Menurut Zilfinaz, remaja itu mula memberi keterangan pada 10.30 pagi dan selesai pada jam 12.40 tengah hari tadi.

Menurut Bernama, Bella yang berbaju kurung warna merah jambu tiba di Kompleks Mahkamah Kuala Lumpur kira-kira 9 pagi, diiringi pegawai Jabatan Kebajikan Masyarakat (JKM) dan anggota polis.

Perbicaraan kes itu dijalankan secara tertutup kerana Bella adalah mangsa dan merupakan saksi kanak-kanak yang keterangannya tidak boleh dilaporkan oleh media dan mana-mana pihak yang mengikut peruntukan di bawah Akta Keterangan Saksi Kanak-kanak 2007.

Sementara itu, perbicaraan kes yang sepatutnya bersambung di sebelah petang ditangguhkan kerana saksi pendakwaan ke-19, Inspektor Suhaili Mahad daripada Jabatan Siasatan Jenayah, Ibu Pejabat Polis Kontinjen Kuala Lumpur tidak dapat hadir ke mahkamah kerana tidak sihat dan mendapat cuti sakit.

Nur Aliana Shakira memberitahu mahkamah bahawa saksi itu migrain dan ia dimaklumkan oleh Inspektor Suhaili menerusi WhatsApp yang dihantar kepada pihak pendakwaan.

Dalam pada itu, Zilfinaz berkata pihaknya perlu mendengar keterangan saksi pendakwaan ke-19 terlebih dahulu kerana beliau merupakan pegawai penyiasat asal kes itu sebelum saksi pendakwaan ke-20 iaitu ASP Rohaini Baharom memberi keterangan berikutan beliau adalah pegawai yang telah mengambil alih kes berkenaan.

“ASP Rohaini, yang juga saksi pendakwaan terakhir hadir ke mahkamah hari ini, namun beliau telah keluar untuk mengiringi Bella pulang. Pihak pendakwaan sememangnya telah bersedia dan telah menyediakan 200 soalan bagi setiap saksi pendakwaan itu,” katanya.

Menurut Zilfinaz, pihak pendakwaan memohon keizinan mahkamah supaya keterangan kedua-dua saksi itu diambil secara mengikut turutan.

Mahkamah kemudian menetapkan 18 dan 19 Okt ini untuk menyambung perbicaraan.

Siti Bainun, 30, berdepan dua pertuduhan mengabai dan menganiaya remaja perempuan itu sehingga menyebabkan mangsa mengalami kecederaan fizikal serta emosi antara Februari dan Jun 2021 di sebuah kondominium di Wangsa Maju, di sini.


Khalid Samad tak tolak anak murid Anwar akan jatuhkan PM lagi

Seorang penyokong fanatik Datuk Seri Anwar Ibrahim tidak menolak kemungkinan anak muridnya, Datuk Seri Ahmad Zahid Hamidi bersama 14 Ahli Parlimen (MP) UMNO yang lain akan cuba menjatuhkan Perdana Menteri (PM) Datuk Seri Ismail Sabri Yaakob.

MP Shah Alam, Khalid Samad berkata anak murid Anwar yang juga Presiden UMNO itu bersama beberapa pengikutnya yang setia boleh menarik sokongan terhadap Ismail Sabri seperti yang dilakukan terhadap Tan Sri Muhyiddin Yassin sebelum ini.

“Lepas itu kerajaan Pagoh (Muhyiddin) juga dijatuhkan, bukan oleh PH (Pakatan Harapan), tapi 14 Ahli Parlimen UMNO yang tarik sokongan.

“Ada kemungkinan YB Bera (Ismail Sabri) akan dijatuhkan kembali, dan kalau ia berlaku itu adalah kerana budaya politik yang buruk dan rosak yang diamalkan sesama mereka,” katanya di Dewan Rakyat hari ini.

Khalid yang juga pemimpin kanan parti Amanah itu mendakwa Ismail Sabri tidak mempercayai Presiden UMNO tersebut sehingga tidak mahu mengadakan usul undi percaya di Dewan Rakyat walaupun pada awalnya berjanji untuk mengabsahkan kedudukannya sebagai PM.

“Dia (Ismail Sabri) sedar dia duduk bersama geng pencuri yang tidak boleh dipercayai.

“Itu sebab dia tak nak buat undi percaya,” katanya lagi.

Untuk rekod, Ismail Sabri mengangkat sumpah sebagai PM Kesembilan susulan peletakan jawatan Muhyiddin selepas kehilangan majoriti MP di blok kerajaan.

Muhyiddin hilang majoriti apabila gerombolan 15 MP UMNO diketuai Zahid menarik sokongan.

Sebelum, beberapa pendedahan berhubung komplot Anwar dan Zahid didedahkan media, ia termasuk klip audio tular pada April lalu yang mendedahkan rancangan untuk menjatuhkan Muhyiddin.

Malah, tahun lalu Zahid dan rakannya, Datuk Seri Najib Razak juga menghantar sepucuk surat ke Istana Negara yang menyatakan sokongan kepada Anwar tetapi rancangan tersebut gagal.


Polis tahan pemandu treler nahas lima pelajar rentung di Kuala Kangsar

Polis menahan pemandu treler membawa muatan besi pagar bagi membantu siasatan kemalangan melibatkan sebuah kereta dan dua treler hingga menyebabkan lima pelajar universiti rentung di Kilometer 245.2 Lebuhraya Utara Selatan arah utara, Kuala Kangsar tengah malam tadi.

Ketua Polis Perak Datuk Mior Faridalathrash Wahid berkata pihaknya menerima maklumat mengenai kemalangan itu pada kira-kira 1.45 pagi dan lelaki berusia 28 tahun ditahan bagi membantu siasatan mengikut Seksyen 41(1) Akta Pengangkutan Jalan 1987.

Beliau berkata siasatan awal mendapati kemalangan berlaku apabila treler yang membawa muatan mozek datang dari arah selatan menghala ke utara sedang memandu di lorong kanan disebabkan lorong kiri laluan dari KM 246 hingga 244.4 ditutup bagi penyelenggaraan jalan.

“Pada masa sama, kereta jenis Honda City sedang mengekori di belakang treler itu dengan memperlahankan kenderaan namun dengan secara tiba-tiba datang treler membawa muatan besi pagar yang memandu dari arah sama di belakang kereta itu tidak sempat membrek dan mengelak lalu merempuh bahagian belakang kenderaan itu.

“Treler itu kemudian menyeretnya ke hadapan sehingga melanggar bahagian belakang treler muatan mozek berkenaan,” katanya ketika dihubungi Bernama hari ini.

Beliau berkata akibat daripada kemalangan itu, kereta yang dinaiki lima lelaki dipercayai pelajar berusia 19 hingga 23 tahun berasal dari Kuala Kubu Bharu, Selangor; Chukai, Terengganu; Parit Buntar, Perak; Batu Caves, Selangor dan Senai, Johor terbakar sebelum merebak ke bahagian kepala treler di belakangnya.

“Pemandu dan empat orang penumpang dalam kereta itu tersepit dan tidak sempat menyelamatkan diri hingga menyebabkan kesemua mereka rentung dan disahkan meninggal dunia di tempat kejadian.

“Pihak bomba kemudian mengeluarkan kesemua mangsa yang tersepit dan rentung sebelum dibawa untuk proses bedah siasat di Hospital Kuala Kangsar hari ini,” katanya.

Lima pelajar berkenaan terdiri daripada Muhammad Nasrun Aidol Munir Akbar, 22, yang memandu kereta, Ahmad Naim Najmi Ahmad Hafizan, 21, penumpang hadapan, manakala tiga lagi adalah Muhammad Nabil Haikal Muhammad Fariz, 19, Ahmad Akmal Ahmad Mokhlis, 20, dan Iqbal Hasnun Halimi, 23.


Bukit Aman rampas dadah lebih RM25 juta di Selangor, Kedah

Polis Diraja Malaysia (PDRM) menumpaskan sindiket penyeludupan dan pengedaran dadah dengan merampas pelbagai jenis dadah seberat 696 kilogram (kg) bernilai RM25.35 juta dalam serbuan di Selangor dan Kedah pada Khamis serta awal pagi tadi.

Pengarah Jabatan Siasatan Jenayah Narkotik Bukit Aman Datuk Ayob Khan Mydin Pitchay berkata, dalam serbuan pertama di sekitar Selangor pukul 2.30 pagi Khamis, polis merampas dadah jenis syabu seberat 404.3 kg, heroin (7.7 kg) dan pil ekstasi (35.3 kg) yang dianggarkan bernilai RM16.4 juta.

“Selain itu, polis menahan seorang lelaki berusia 40 tahun yang dipercayai terlibat dengan aktiviti penyeludupan dan pengedaran dadah bagi pasaran antarabangsa dan tempatan,” katanya pada sidang media di Bukit Aman di sini, hari ini.

Sementara itu, dalam serbuan awal pagi tadi di Kedah dan Selangor, Ayob Khan berkata pihaknya menahan tiga lelaki dan seorang perempuan berumur lingkungan 25 hingga 39 tahun yang dipercayai terlibat aktiviti penyeludupan dan pengedaran dadah bagi pasaran tempatan.

Memetik Bernama beliau berkata dalam serbuan itu, polis merampas 248.7 kg dadah jenis syabu yang dianggarkan bernilai RM8.95 juta.

Mengulas lanjut, Ayob Khan berkata sindiket terbabit aktif sejak hujung 2021 dan dipercayai mendapat bekalan dadah dari lokasi dikenali sebagai ‘Segi Tiga Emas’ (Thailand, Laos dan Myanmar) sebelum menjualnya untuk pasaran Indonesia.

“Modus operasi yang digunakan sindiket adalah menjadikan premis kediaman sebagai tempat menyimpan dadah sebelum diseludup ke negara jiran untuk pasaran antarabangsa dan diedar di pasaran tempatan,” katanya.

Beliau berkata kes disiasat di bawah Seksyen 39B Akta Dadah Berbahaya (ADB 1952) dan suspek direman selama tujuh hari bermula semalam dan hari ini bagi membantu siasatan.

“Tindakan juga diambil di bawah ADB (Pelucuthakan Harta) 1988 dan polis setakat ini menyita aset sindiket yang dianggarkan bernilai RM360,000 iaitu kenderaan Toyota Fortuner, Kia Optima, Mitsubishi Triton dan Ford Ranger,” katanya.

Ayob Khan menegaskan pihaknya akan meneruskan siasatan bagi mengesan saki-baki ahli sindiket untuk dibawa ke muka pengadilan serta berharap masyarakat akan terus menyalurkan maklumat berkaitan aktiviti pengedaran dadah yang berlaku dalam komuniti.


PKR kini pembela ‘kluster mahkamah’, DAP dan Amanah kena tipu dengan Anwar

Sesuatu yang ganjil dan pelik sedang berlaku menjelang Pilihan Raya Negeri (PRN) Johor, belum bermula kempen tetapi PKR sudah menghalakan serangan dan kecaman mereka terhadap PAS dan Bersatu.

Berbeza dengan kempen-kempen terdahulu, nampaknya parti yang diketuai Datuk Seri Anwar Ibrahim itu lebih berminat dalam menyerang PAS dan Bersatu, malah kenyataan beberapa pemimpin PKR seakan lebih suka masuk campur urusan hal ehwal politik parti lain.

PKR juga nampaknya tidak berminat lagi untuk membicarakan isu-isu melibatkan kepentingan negara atau kebajikan rakyat, mereka kini lebih teruja untuk membela UMNO yang dipimpin anak murid bos mereka, Datuk Seri Ahmad Zahid Hamidi.

Mungkin kerana hubungan istimewa Anwar dan Zahid, maka pemimpin-pemimpin bawahan PKR terpaksa tampil membela UMNO yang kini sedang diasak PAS dan Bersatu kerana banyak membuat keputusan yang menyusahkan rakyat.

Satu persatu pengikut fanatik Anwar dalam PKR dan Amanah termasuk Presidennya, Mohamad Sabu menghamburkan kecaman terhadap PAS dengan pelbagai label dan ungkapan yang tidak sedap didengar.

PKR dan Amanah cuba mengambil kesempatan susulan keretakan yang berlaku dalam parti-parti yang membentuk kerajaan pusat ketika ini, namun sedar atau tidak tindakan PKR dan Amanah itu seakan cuba memberi nyawa kepada UMNO khususnya dalam menghadapi PRN Johor nanti.

Adakah Anwar memberi arahan kepada pengikut-pengikut fanatiknya untuk menggunakan strategi menyerang PAS dan Bersatu dalam PRN Johor, walhal lawan yang sepatutnya mereka tentang adalah UMNO?

Jika sekalipun mahu menang PRN Johor, Anwar tidak sepatutnya menunjukkan kebodohan yang terserlah dengan menyerang PAS dan Bersatu sebagai musuh utama mereka.

Musuh yang patut mereka bimbang adalah UMNO kerana terbukti kekalahan teruk blok pembangkang, Pakatan Harapan (PH) khususnya PKR yang gagal memenangi sebarang kerusi semasa PRN Melaka.

Penyokong PH semasa PRN Melaka memberi isyarat yang jelas, tindakan Anwar mengetuai PH menandatangani Memorandum Persefahaman (MoU) dengan kerajaan Datuk Seri Ismail Sabri Yaakob adalah sama sekali tidak wajar dan dianggap bodoh.

Anwar sebelum ini tidak mempercayai kemarahan rakyat terhadapnya kerana menjadi punca kepada UMNO kembali berkuasa di Putrajaya, namun dalam dua PRN di Melaka dan Sarawak, secara jelas wujud penolakan rakyat khususnya pengundi setia PH sendiri.

Kini dalam PRN Johor, Anwar sekali lagi mengulangi kesilapan yang pernah dilakukannya dengan menyerang PAS dan Bersatu secara berlebihan sehingga memberikan kredit secara tidak langsung kepada UMNO.

Tindakan Anwar tersebut sebenarnya menimbulkan lebih banyak kemarahan dikalangan penyokong mereka sendiri, tidak mustahil senario penolakan dalam PRN Melaka bakal ditunjukkan pengundi.

Bagi orang ramai, Anwar dan PKR kini umpama pembela ‘kluster mahkamah’.

Bagaimanapun ia bukan sesuatu yang luar biasa, bukankah sebelum ini Anwar juga bersekongkol dengan ‘kluster mahkamah’ dalam menumbangkan kerajaan Perikatan Nasional (PN).

Ketua Penerangan PAS, Senator Khairil Nizam Khirudin sendiri menjelaskan bagaimana ‘kluster mahkamah’ merancang strategi yang rapi termasuk dengan menjerat Anwar dan pembangkang dalam permainan politik licik mereka.

“Satu dunia tahu bagaimana malunya apabila kita berdepan dunia dengan kes-kes rasuah dan salahguna kuasa yang berlaku zaman Barisan Nasional (BN) memerintah dahulu dan dihukum oleh rakyat pada Pilihan Raya Umum Ke-14,” kata Khairil dalam sebuah program bual bicara bersama rakan sejawatnya dari Bersatu, Datuk Wan Saiful Wan Jan.

“Dan mereka-mereka ini jugalah yang dilihat mengganggu kestabilan politik negara ini,” katanya lagi merujuk pertuduhan yang dikenakan ke atas Najib berkait skandal 1MDB (1Malaysia Development Berhad).”

Namun, kemaraan UMNO dan juga kelicikan ‘kluster mahkamah’ ini juga sebenarnya berpunca daripada Anwar yang masuk jerat anak muridnya sendiri.

Jika tidak kerana ketamakkan dan gelojoh untuk merampas kuasa, mustahil Anwar masuk ke dalam perangkap yang dipasang oleh UMNO sehingga menyebabkan semua parti pembangkang kini dibenci rakyat dan penyokongnya sendiri.

Jika sebelum ini Anwar dan PKR begitu beria-ria menuduh Bersatu sebagai parti pengkhianat, sebenarnya Anwar juga dikhianati oleh anak muridnya termasuk UMNO.

Tetapi Anwar tidak pula atau mengkritik anak muridnya sebagai pengkhianat walhal turut ditipu hidup-hidup dengan konon-kononnya akan diberi sokongan untuk menjadi Perdana Menteri sebelum ini.

Jelas sekarang, DAP dan Amanah kini kena tipu pula hidup-hidup dengan PKR yang diketuai Anwar sehingga menyebabkan rakyat kini juga sudah tidak mempercayai mereka.


Salahuddin dikebumi di Pontian tengahari ini

Jenazah Menteri Perdagangan Dalam Negeri dan Kos Sara Hidup, Allahyarham Datuk Seri Salahuddin Ayub, dijangka dikebumikan di Tanah Perkuburan Islam Jalan Sulong, Serkat di Pontian, Johor, pada jam 12 tengah hari ini.

Menurut jadual perancangan dikongsikan oleh Setiausaha Akhbar kepada Salahuddin, Syakirin Husnal, ziarah jenazah di kediaman ibu Allahyarham ditetapkan pada jam 7 pagi di Kampung Serkat (Kopi Tenggek), Tanjung Piai, menurut laporan Bernama.

Ziarah jenazah di kediaman Allahyarham pula ditetapkan pada jam 10 pagi di TL7, Jalan Adil, Serkat, manakala solat jenazah dijadualkan pada jam 11 pagi di Masjid Jamek Dato’ Hj Noh Gadot, Serkat.

“Keluarga Allahyarham turut mengirimkan penghargaan dan ucapan terima kasih kepada semua pihak atas doa serta ingatan terhadap Allahyarham,” katanya.

Terdahulu, jenayah Allahyarham selesai disolatkan di Masjid Al-Badar, Jalan Langgar, Alor Setar, pada jam 12.22 tengah malam.

Sebelum itu, van membawa jenazah Allahyarham dari Jabatan Forensik HSB tiba di pekarangan masjid pada jam 12.15 tengah malam.

Solat jenazah itu diimamkan oleh Imam masjid, Abu Bakar Shaikh Abdullah, dan disertai kira-kira 100 jemaah.

Selesai solat, van membawa jenazah Allahyarham ke Lapangan Terbang Sultan Abdul Halim (LTSAH) untuk diterbangkan ke Johor kira-kira jam 1 pagi ini.

Salahuddin, 61, yang juga Ahli Parlimen Pulai dan Ahli Dewan Undangan Negeri (ADUN) Simpang Jeram, meninggal dunia pada jam 9.23 malam tadi di Hospital Sultanah Bahiyah (HSB), Alor Setar, Kedah.

Beliau yang juga Timbalan Presiden AMANAH dikejarkan ke wad kecemasan HSB pada jam 10.15 malam Jumaat lalu setelah mengalami mual serta muntah-muntah, sebelum disahkan mengalami pendarahan otak oleh doktor pakar.


Sombong, kata Tajuddin selepas dihalang masuk lokasi pemilihan

“Sombong… mantan Ketua Bahagian pun dihalang masuk. Ini tak pernah berlaku.”

Itu ungkapan yang terbit daripada bekas Ahli Parlimen Pasir Salak, Datuk Seri Tajuddin Abdul Rahman dihalang memasuki lokasi pemilihan UMNO Bahagian Pasir Salak, di Dewan FELCRA Seberang Perak, Pasir Salak, hari ini (18 Mac 2023).

Difahamkan, Tajuddin yang hadir jam 9.50 pagi dihalang masuk oleh petugas keselamatan atas faktor keahliannya yang digantung parti sejak September lalu.

Beliau yang juga bekas Ketua UMNO Bahagian Pasir Salak akur dan kemudiannya menunggu di dalam keretanya di luar kawasan dewan seperti diarahkan petugas.

Sementara itu, Tajuddin ketika dihubungi berkata bahawa beliau menyayangi UMNO dan setia selama 50 tahun dalam parti itu.

Ditanya mengenai insiden dihalang masuk pagi tadi, Tajuddin menyifatkan tindakan tersebut tidak menghormati dirinya.

“Sombong… mantan Ketua Bahagian pun dihalang masuk. Ini tak pernah berlaku,” katanya menurut HM.

Pada pemilihan kali ini, anak sulungnya, Dr Faizal Tajuddin bertanding bagi merebut jawatan Ketua UMNO Bahagian yang juga ditandingi Pemangku Ketua UMNO Bahagian, Khairul Azwan Harun.

Terdahulu, anak perempuan Tajuddin, Datin Sri Rahayu Tajuddin memenangi jawatan Ketua Wanita UMNO Bahagian Pasir Salak apabila berjaya menewaskan penyandang, Datuk Dr Wan Norashikin Wan Noordin yang juga Ketua Wanita UMNO Perak.


Selepas berkawan dengan UMNO, PH tidak lagi hormati kebebasan bersuara

Penyakit UMNO yang sering menggunakan kuasa menindas lawan sudah berjangkit kepada Pakatan Harapan (PH) apabila tidak lagi menghormati hak kebebasan bersuara.

Timbalan Ketua Bersatu Shah Alam, Dr Afif Bahardin membidas Pengarah Komunikasi PKR, Fahmi Fadzil yang berubah apabila sudah menyerupai perangai pemimpin UMNO-Barisan Nasional (BN) yang tidak boleh menerima kritikan dan memberi tekanan kepada pihak lawan.

“Ugutan PH untuk mengambil tindakan polis berhubung kenyataan Azman bertentangan sama sekali dengan janji yang berulang kali bahawa mereka akan mempertahankan kebebasan bersuara.

“Dalam Manifesto Pilihan Raya PRU-15 (PRU-15), PH secara khusus berjanji untuk memansuhkan undang-undang zalim yang menyekat kebebasan bersuara dan berjanji untuk ‘mempertahankan demokrasi dan mempromosikan kebebasan bersuara.’

“Menuntut polis menyiasat Azman adalah bertentangan sama sekali dengan dakwaan PH sebagai juara demokrasi,” kata Afif dalam kenyataan.

Afif juga mempertahan kenyataan kritikan calon Perikatan Nasional (PN) Parlimen Padang Serai, Azman Nasrudin sebagai adil dan tidak mempunyai unsur hasutan seperti didakwa Fahmi, serta membidasnya supaya tidak bersikap seperti pemimpin UMNO-BN.

“Ia adalah kritikan politik terhadap gabungan baru BN-PH dan ia adalah komen yang adil. Sebarang penggunaan kuasa polis untuk menyiasat musuh politik PH berhubung kritikan politik adalah penyalahgunaan kuasa polis.

“Fahmi dan PH kini bertindak persis seperti mana BN pernah bertindak ketika berkuasa dengan mengancam siasatan polis apabila mereka dikritik oleh ahli politik pembangkang, katanya lagi.

Afif juga mengingatkan Fahmi berhubung kritikan PH sebelum ini terhadap kerajaan PN dengan pelbagai label yang dilihat lebih menghina tetapi tiada tindakan diambil terhadap mereka.

“Sebaliknya, PN ketika berkuasa tidak mengambil tindakan polis terhadap ahli politik PH yang berulang kali menghina kerajaan dengan menjenamakan kerajaan pintu belakang atau kerajaan gagal serta banyak lagi istilah menghina.

“Kami menuntut PH dan Fahmi Fadzil menarik balik ugutan untuk menggunakan kuasa polis terhadap Azman yang melanggar kebebasan bersuara dan undang-undang pilihan raya,” tambahnya lagi.


Ringgit menyusut paras terendah dalam tempoh 24 tahun

Ringgit terus merosot kepada paras terendah baharu dalam tempoh 24 tahun berbanding dolar Amerika Syarikat (AS) sewaktu dibuka pada Rabu, seiring dengan harga minyak yang rendah berikutan ramai pelabur beralih kepada mata wang selamat.

Pada 9.05 pagi, mata wang tempatan menyusut kepada 4.5200/5220 berbanding dolar AS daripada 4.5070/5085 sewaktu ditutup semalam, lapor Bernama.

Peniaga ActivTrades, Dyogenes Rodrigues Diniz berkata data Indeks Harga Pengguna (IHP) AS menunjukkan inflasi yang lebih tinggi daripada jangkaan pada 8.3 peratus berbanding ramalan 8.1 peratus.

“Bacaan yang lebih tinggi ini menyebabkan pelabur tertanya-tanya seberapa besar kenaikan kadar faedah yang boleh dilihat pada mesyuarat Rizab Persekutuan yang akan datang pada 21 September.

“Sebelum data IHP ini dikeluarkan, pasaran meramalkan kenaikan 0.5 – 0.75. Bagaimanapun, kini banyak pihak telah menaikkan ramalan mereka kepada 0.75-1.0 peratus,” katanya kepada Bernama.

Diniz berkata pasaran telah memberikan reaksi kukuh terhadap data itu, menyebabkan berlaku satu lagi kenaikan kukuh dolar AS berbanding mata wang lain.

Beliau berkata harga minyak mentah Brent yang menjadi penanda aras global merosot sebanyak 0.08 peratus kepada US$93.10 setong.

Semalam, Menteri Kewangan Tengku Datuk Seri Zafrul Tengku Abdul Aziz berkata Malaysia tidak mengalami krisis ekonomi meskipun penurunan nilai ringgit berbanding dolar AS ketika ini.

Beliau berkata prestasi ringgit harus dilihat secara menyeluruh dan tidak hanya dibandingkan dengan dolar AS kerana mata wang tempatan itu juga meningkat berbanding banyak mata wang utama lain di dunia.

Sementara itu, ringgit diniagakan tinggi berbanding kumpulan mata wang utama.

Unit tempatan meningkat berbanding dolar Singapura kepada 3.2153/2174 berbanding 3.2320/2333 sewaktu ditutup semalam dan naik berbanding yen Jepun kepada 3.1282/1301 daripada 3.1690/1703.

Ia turut menokok berbanding pound Britain kepada 5.1989/2012 daripada 5.2768/2786 semalam dan naik berbanding euro kepada 4.5105/5125 daripada 4.5818/5833 sebelum ini.


91.5 peratus individu dewasa, 22.8 peratus remaja lengkap divaksin

Jumlah individu dewasa yang lengkap divaksin sehingga semalam mencecah 91.5 peratus atau melibatkan 21,430,294 individu, lapor Kementerian Kesihatan Malaysia (KKM) menerusi laman sesawang COVIDNOW hari ini.

Sebanyak 95.1 peratus atau 22,265,430 lagi individu dewasa menerima sekurang-kurangnya dos pertama daripada vaksin dua dos atau vaksin dos tunggal.

Sehingga semalam juga seramai 18,766 individu yang layak telah menerima suntikan dos penggalak.

Keseluruhannya, hampir 43.6 juta dos vaksin telah diberikan kepada golongan dewasa sejak Program Imunisasi Covid-19 Kebangsaan (PICK) dilancarkan pada 24 Februari lalu, dengan semalam sahaja seramai 30,492 individu melengkapkan vaksinasi masing-masing, dan 4,796 lagi menerima sekurang-kurangnya dos pertama.

Sementara itu, bagi PICK Remaja pula, sehingga semalam sebanyak 22.8 peratus atau 716,332 remaja berusia 12 hingga 17 tahun telah lengkap divaksin.

Sebanyak, 77.9 peratus atau 2,450,352 remaja lagi menerima sekurang-kurangnya dos pertama daripada vaksin dua dos. Semalam sahaja seramai 79,253 remaja telah lengkap divaksinasi, dan 10,625 lagi menerima suntikan pertama.

KKM melaporkan sehingga semalam lebih 3.16 juta dos vaksin Covid-19 diberikan kepada remaja. Sebanyak 22.1 peratus lagi remaja belum divaksin.

Secara keseluruhan, sebanyak 46,761,751 dos vaksin diberikan kepada semua penerima yang layak. Daripada jumlah itu, 67.8 peratus atau 22,146,626 populasi Malaysia lengkap divaksinasi, dan 75.7 peratus atau 24,715,782 lagi menerima sekurang-kurangnya satu dos.

Semalam sahaja sebanyak 128,347 dos vaksin diberikan dengan 109,745 melengkapkan vaksinasi, 15,421 menerima sekurang-kurangnya satu dos, dan 3,181 lagi menerima dos penggalak.


Riyadh arah duta Lubnan tinggalkan Arab Saudi, Bahrain ikut jejak

Riyadh mengharamkan semua import semua jenis barangan, termasuk hasil pertanian dari Lubnan dan memberi tempoh 48 jam kepada duta negara itu untuk meninggalkan Arab Saudi susulan ucapan dibuat seorang menteri Lubnan yang mengkritik peperangan di Yaman, lapor agensi berita Saudi (SPA).

Arab Saudi juga melarang rakyatnya pergi ke Lubnan atas faktor keselamatan dan memanggil pulang dutanya dari Beirut.

Sejam kemudian, Manama pula mengarahkan duta Lubnan meninggalkan negara itu dalam masa dua hari kerana alasan yang sama seperti Arab Saudi, kata Kementerian Luar Bahrain.

Hubungan Riyadh dan Beirut yang tegang sebelum ini bertambah buruk pada Selasa selepas rakaman video tular menunjukkan Menteri Penerangan Lubnan, George Kordahi mengeluarkan kenyataan mengkritik serangan tentera pakatan diketuai Arab Saudi ke atas pemberontak Houthi di Yaman.

Kordahi mendakwa kenyataan itu dirakam lebih sebulan lalu sebelum beliau dilantik menjadi menteri.

Dalam video itu Kordahi berkata Houthi yang bersekutu dengan Iran “mempertahankan diri mereka … menentang pencerobohan luar”.

Bekas selebriti televisyen itu juga berkata perang yang telah berlangsung lama itu adalah “sia-sia” dan menggesa agar ia ditamatkan, sekali gus dianggap menyinggung perasaan tentera pakatan pimpinan Arab Saudi.

Kordahi juga menggambarkan perang itu sebagai “tindakan agresif” Arab Saudi.

Dalam satu kenyataan pada petang Jumaat, Perdana Menteri Lubnan, Najib Mikati berkata beliau “kecewa” dengan tindakan Arab Saudi itu.

“Kami juga merayu pemimpin-pemimpin Arab untuk bekerjasama dan membantu mengatasi krisis ini bagi memelihara perpaduan Arab,” kata Mikati.

Awal minggu ini, Arab Saudi, Emiriah Arab Bersatu (UAE), Kuwait dan Bahrain memanggil duta mereka di Lubnan pulang sebagai tindak balas kepada kenyataan Kordahi, manakala enam negara Majlis Kerjasama Teluk (GCC) – juga terdiri daripada Qatar dan Oman – mengutuk kenyataan itu.

Hizbullah, yang menyokong Houthi di Yaman memuji kenyataan Kordahi. Arab Saudi menyenaraikan Hizbullah sebagai organisasi pengganas yang kerap mempengaruhi keputusan Lubnan. – Agensi


Tak perlu lagi kerajaan perpaduan atau CSA

Apabila kerajaan hilang majoriti berbagai usaha telah dilakukan untuk menyelamatkannya demi rakyat dan masa depan negara.

Dalam suasana genting menghadapi pandemik ini kita tidak mampu untuk melihat urusan kerajaan terganggu lantaran kehilangan majoriti. Rakyat bosan dengan politiking, rakyat mahu penyelesaian dan mahukan kehidupan kembali normal.

Lalu diusahakan berbagai cara termasuklah ada yang mencadangkan dibentuk kerajaan perpaduan, di mana semua parti membentuk kerajaan tanpa pembangkang.

Akhirnya Tan Sri Muhyiddin Yassin selaku Perdana Menteri (PM) ketika itu menawarkan CSA, perjanjian damai dengan pembangkang dengan pelbagai insentif termasuklah menaik taraf jawatan Ketua Pembangkang setaraf Menteri penuh.

Tawaran ini luar biasa. Tawaran ini jika diterima bakal merubah landskap politik negara di mana kerajaan minoriti kekal memerintah dengan dukungan dan sokongan pihak pembangkang.

Malangnya segala tawaran murni itu ditolak mentah-mentah oleh pembangkang khasnya Pakatan Harapan termasuk Warisan dan Pejuang. Mereka tidak mahu menyelamatkan kerajaan. Mereka mahu menjatuhkan kerajaan. Itu pilihan mereka.

Akibatnya PM terpaksa meletakkan jawatan dan serahkan segala urusan kepada kebijaksanaan Yang di-Pertuan Agong.

Dan Agong pun telah melaksanakan pelan Baginda iaitu semua 220 Ahli PArlimen (MP) yang ada dititah memilih dengan rela hati calon PM masing-masing.

Sudah pasti Tuanku mahu lihat siapa yang memiliki majoriti lantas layak diangkat sebagai PM menurut lunas Perlembagaan.

Akhirnya 114 MP mewakili PAS, BN, Bersatu, GPS dan lain-lain telah mencalonkan MP Bera Dato Sri Ismail Sabri Yaakob sebagai PM ke 9.

114 sudah melebihi angka majoriti mudah 111.

Bagaimana dengan idea kerajaan perpaduan dan tawaran CSA?

Segalanya sudah akademik dan tidak relevan lagi memandangkan calon PM sudah punya majoriti. Semoga negara dan rakyat terus selamat, aman dan sejahtera di bawah PM baru dan kerajaan barunya.

Roslan Shahir Datuk Mohd Shahir
Setiausaha PAS Selangor


Kerajaan Perak mengaku beri 20,000 telefon pintar murah kepada pelajar

Kerajaan Perak hari ini mengakui 20,000 telefon pintar yang diberikan kepada pelajar daripada keluarga B40 untuk program Tuisyen Cikgu Saarani (TCS) adalah jenis murah untuk pengajaran dan pembelajaran di rumah (PdPR).

Berdasarkan klip video yang dikongsikan beberapa pihak berkaitan, telefon itu dipercayai model Yes Altitude 3 M685Y4.

Semakan mendapati telefon pintar berkenaan menggunakan unit pemprosesan pusat (CPU) MediaTek MT6739WA yang dilancarkan pada September 2017, sementara memori capaian rawak (RAM) pula hanya 1GB (1 gigabait) dan dikatakan tidak rasional digunakan untuk pembelajaran.

Yes Altitude 3 model M685Y4 didatangkan dengan aplikasi Frog Play, sebuah platform pembelajaran yang dikatakan dibangunkan oleh pihak yang ada kaitan dengan Yes 4G.

Bagaimanapun, Pengerusi Jawatankuasa Pendidikan, Pengajian Tinggi dan Sumber Manusia, Ahmad Saidi Mohamad Daud berkata, pemberian telefon pintar bermutu rendah sekurang-kurangnya dapat mengelakkan daripada penyalahgunaan peranti terbabit bagi tujuan seperti bermain permainan video.

“Suka untuk saya maklumkan bahawa selepas menelusuri kajian penggunaan peranti sebelum ini, maka ia disediakan hanya khusus untuk sesi pengajaran dan pembelajaran di rumah (PdPR) termasuk melalui aplikasi pembelajaran dinamakan ‘Frog Play’.

“Iaitu aplikasi yang mengandungi pelbagai kuiz ulang kaji untuk semua mata pelajaran teras yang diajar di sekolah daripada Tahun Satu sehingga Tingkatan Enam yang dapat diakses 24 jam sehari,” katanya kepada media selepas majlis pengagihan telefon itu di kawasan Dewan Undangan Negeri (DUN) Lubuk Merbau hari ini.

Katanya jika ada di antara pelajar yang merungut telefon itu tidak berkualiti atau sistemnya perlahan, pastinya mereka menggunakannya untuk permainan dalam talian dan sebagainya.

“Justeru saya sarankan agar pelajar serta ibu bapa yang menerima pakej rangsangan telefon pintar TCS ini supaya menggunakannya sebaik mungkin khusus untuk PdPR dan tuisyen dalam talian (menggunakan aplikasi FrogPlay),” katanya.

Minggu lalu, tular di media sosial video dimuatnaik seorang YouTuber mendakwa telefon pintar dibekalkan syarikat telekomunikasi yang menjadi rakan strategik bagi program TCS tidak berkualiti termasuk dari segi kamera, jangka hayat bateri, dan tidak sesuai bagi pemasangan perisian tertentu.


62.5% remaja terima dos pertama

Jumlah keseluruhan penerima vaksin di seluruh negara sejak Program Imunisasi Covid-19 Kebangsaan (PICK) yang dilancarkan 24 Februari lalu hingga semalam, 5 Oktober 2021, mencecah 44,797,925 individu, termasuk remaja.

Daripada jumlah itu, lebih 20.81 juta atau 63.8 peratus individu telah melengkapkan suntikan vaksin masing-masing sama ada vaksin dua dos atau vaksin dos tunggal, manakala 24,085,144 atau 73.8 peratus lagi menerima sekurang-kurangnya satu dos.

Statistik Kementerian Kesihatan (KKM) dalam laman sesawang COVIDNOW menunjukkan 88.4 peratus daripada jumlah itu membabitkan individu dewasa yang melengkapkan suntikan masing-masing, manakala 94.5 peratus lagi individu dewasa menerima sekurang-kurangnya satu dos.

Daripada jumlah keseluruhan dos vaksin yang diberikan sehingga semalam, 3.8 peratus membabitkan remaja berusia 12 tahun hingga 17 tahun yang lengkap divaksinasi, manakala 62.5 peratus remaja lagi menerima sekurang-kurangnya satu dos.

Semalam sahaja, 224,034 dos vaksin diberikan kepada semua golongan membabitkan 122,153 individu menerima dos pertama dan 101,881 lagi melengkapkan vaksin masing-masing.

Statistik itu juga menunjukkan menerusi PICK Remaja, Sarawak mendahului negeri-negeri lain dengan merekodkan 24.0 peratus remaja lengkap divaksinasi, manakala 72.7 peratus lagi belum lengkap menerima suntikan.

Ini diikuti dengan Labuan sebanyak 17.9 peratus remaja lengkap divaksin, manakala 78.5 lagi belum lengkap.


Mahkamah benar Arul Kanda beri keterangan terhadap Najib

Mahkamah Tinggi Kuala Lumpur membenarkan bekas Ketua Pegawai Eksekutif (CEO) 1Malaysia Development Berhad (1MDB), Arul Kanda Kandasamy, memberikan keterangan terhadap Datuk Seri Najib Razak dalam kes pindaan laporan akhir pengauditan syarikat pelaburan strategi negara itu.

Hakim Mahkamah Tinggi Mohamed Zaini Mazlan membenarkan permohonan pihak pendakwaan supaya Arul Kanda menjadi saksi pendakwaan mengikut Seksyen 63 Akta Pencegahan Rasuah Malaysia (SPRM).

Pada 20 Mei lalu, pihak pendakwaan memfailkan permohonan bertulis mengikut Seksyen 63 Akta SPRM 2009 untuk memanggil Arul Kanda sebagai saksi.

Di bawah Seksyen 63(1), dalam situasi di mana dua atau lebih orang didakwa melakukan kesalahan di bawah Akta SPRM, mahkamah boleh menghendaki seorang atau lebih daripada mereka memberi keterangan sebagai saksi bagi pihak pendakwaan sekiranya permohonan bertulis dibuat oleh pihak pendakwaan.

Seksyen 63(3) Akta SPRM menyatakan:

“Tiap-tiap orang yang dikehendaki supaya memberikan keterangan di bawah subseksyen (1), yang, pada pendapat mahkamah, membuat penzahiran yang benar dan penuh tentang semua perkara yang tentangnya dia diperiksa dengan sah, hendaklah berhak menerima perakuan tanggung rugi di bawah meterai mahkamah itu yang menyatakan bahawa orang itu telah membuat penzahiran yang benar dan penuh tentang semua perkara yang tentangnya dia diperiksa, dan perakuan itu hendaklah menjadi galangan bagi segala prosiding undang-undang terhadapnya berkenaan dengan semua benda itu.”

Najib, 68, didakwa menggunakan kedudukannya untuk mengarahkan pindaan dilakukan terhadap laporan akhir audit 1MDB sebelum dibentangkan kepada Jawatankuasa Kira-Kira Wang Negara (PAC) untuk mengelakkan sebarang tindakan diambil terhadapnya.

Arul Kanda, 44, pula didakwa bersubahat dengan Najib dalam membuat pindaan tersebut bagi melindungi Ahli Parlimen Pekan itu daripada tindakan tatatertib, sivil atau jenayah berkaitan 1MDB.

Kedua-dua mereka didakwa menurut Seksyen 23(1) dan 24(1) Akta Suruhanjaya Pencegahan Rasuah Malaysia yang memperuntukkan hukuman penjara maksimum 20 tahun dan denda lima kali ganda nilai suapan atau RM10,000, mengikut mana lebih tinggi, jika sabit kesalahan.

Prosiding perbicaraan kes itu bersambung dengan Arul Kanda memberikan keterangan pagi ini.


MP Sepanggar hanya diambil keterangan bukan tindakan: PDRM

Ahli Parlimen Sepanggar Datuk Mohd Azis Jamman hanya diambil keterangan dan bukannya diambil tindakan, kata Timbalan Ketua Polis Negara, Datuk Seri Mazlan Lazim.

Mazlan mengesahkan Azis dipanggil bagi mendapatkan keterangannya dan menjelaskan ia hanya siasatan biasa berhubung ucapannya ketika persidangan Dewan Rakyat, baru-baru ini.

“Kita terima laporan, maka jalankan siasatan, selepas itu akan dirujuk ke AGC (Jabatan Peguam Negara).

Ini baru siasatan dan bukan ambil tindakan,” katanya semasa sidang media berhubung tindakan terhadap bekas Timbalan Menteri Dalam Negeri itu.

Polis merakam keterangan Azis selepas beliau membangkitkan isu Perjanjian Malaysia 1963 (MA63) dan pengagihan peruntukan kerajaan terhadap Sabah ketika membahaskan Bajet 2022, awal bulan ini.

Sementara itu, Mazlan berkata, PDRM menyerahkan kertas cadangan kepada Kementerian Dalam Negeri (KDN) bagi menyewa rumah daripada pihak swasta bagi menangani masalah kekurangan kuarters pegawai dan anggota pasukan itu terutama di bandar besar khasnya Kuala Lumpur.

“Keperluan untuk menyediakan kemudahan perumahan kepada pegawai dan anggota kita adalah sangat mendesak, terutama di bandar besar seperti Kuala Lumpur.

“Elaun perumahan diterima anggota sekitar RM300 sebulan, di mana hendak cari rumah sewa pada harga begitu di Kuala Lumpur, sewa bilik bolehlah.

“Maka kita kemukakan cadangan kepada KDN bagi mencari jalan penyelesaian (menyewa) dan kita harap ia dapat dipertimbangkan dan diluluskan dalam masa terdekat,” katanya.

Sementara itu katanya, projek perumahan PDRM di Maran yang terbengkalai sejak 16 tahun lalu kini disiapkan dan dijangka boleh diduduki awal tahun depan.